**(Návrh)**

**NARIADENIE VLÁDY SLOVENSKEJ REPUBLIKY**

**z ........................ 2016,**

**ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh**

Vláda Slovenskej republiky podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. nariaďuje:

**§ 1**

**Predmet úpravy**

(1) Toto nariadenie vlády ustanovuje

a) požiadavky na uvádzanie množiteľského materiálu ovocných drevín a ovocných drevín určených na výrobu ovocia (ďalej len „množiteľský materiál a ovocné dreviny“) na trh,

b) rody, druhy a ich hybridy, na ktoré sa požiadavky uplatňujú.

(2) Požiadavky sa vzťahujú aj na podpníky a iné časti rastlín iných rodov, druhov alebo ich hybridov, ak sa na ne navrúbľoval alebo sa má navrúbľovať materiál vymedzených rodov, druhov alebo ich hybridov.

(3) Požiadavky sa neuplatňujú, ak množiteľský materiál a ovocné dreviny sú preukázateľne určené na vývoz do krajín, ktoré nie sú členskými štátmi Európskej únie (ďalej len „členský štát“) a sú riadne označené a uchovávajú sa dostatočne izolované.

**§ 2**

**Vymedzenie základných pojmov**

 Na účely tohto nariadenia vlády sa rozumie

a) množiteľským materiálom osivá, časti rastlín a iný rastlinný materiál vrátane podpníkov, ktoré sú určené na množenie a výrobu ovocných drevín,

b) ovocnou drevinou drevina určená na výsadbu alebo presádzanie po uvedení na trh,

c) predzákladným materiálom množiteľský materiál, ktorý

1. je vyrobený podľa všeobecne zaužívaných spôsobov šľachtenia na uchovanie pravosti odrody vrátane dôležitých pomologických vlastností a požiadaviek na zdravotný stav,

2. je určený na výrobu základného materiálu alebo certifikovaného materiálu iného ako ovocné dreviny,

3. spĺňa osobitné požiadavky ustanovené pre predzákladný materiál podľa § 3,

4. spĺňa podľa úradnej kontroly podmienky bodov 1 až 3,

d) základným materiálom množiteľský materiál, ktorý

1. je vyrobený priamo alebo počas známeho počtu generácií vegetatívnym spôsobom množenia z predzákladného materiálu, podľa všeobecne zaužívaných metód na uchovanie pravosti odrody, vrátane dôležitých pomologických vlastností a požiadaviek na zdravotný stav,

2. je určený na výrobu certifikovaného materiálu,

3. spĺňa osobitné požiadavky ustanovené pre základný materiál podľa § 3,

4. spĺňa podľa úradnej kontroly podmienky bodov 1 až 3,

e) certifikovaným materiálom

1. množiteľský materiál, ktorý

1.1. je vyrobený priamo vegetatívnym spôsobom množenia zo základného materiálu alebo predzákladného materiálu alebo ak je určený na výrobu podpníkov, pri certifikovaných semenách zo základného alebo certifikovaného materiálu podpníkov,

1.2. je určený na výrobu ovocných drevín,

1.3. spĺňa osobitné požiadavky ustanovené pre certifikovaný materiál podľa § 3,

1.4. spĺňa podľa úradnej kontroly podmienky podľa bodov 1.1. až 1.3.,

2. ovocná drevina, ktorá

2.1. je vyrobená priamo z certifikovaného, základného alebo predzákladného materiálu,

2.2. je určená na výrobu ovocia,

2.3. spĺňa osobitné požiadavky na certifikovaný materiál podľa § 3,

2.4. spĺňa podľa úradnej kontroly podmienky podľa bodov 2.1. až 2.3.,

f) konformným množiteľským materiálom CAC (Conformitas Agraria Communitatis) (ďalej len „konformný materiál“) množiteľský materiál a ovocné dreviny, ktorý

1. je odrodovo pravý a má dostatočnú odrodovú čistotu,

2. je určený na výrobu

2.1. množiteľského materiálu,

2.2. ovocných drevín, alebo

2.3. výrobu ovocia,

3. spĺňa osobitné podmienky na konformný materiál podľa § 3,

g) dodávateľom fyzická osoba – podnikateľ alebo právnická osoba, ktorá vykonáva množenie, výrobu, uchovávanie, ošetrovanie, dovoz alebo uvádzanie na trh množiteľského materiálu a ovocných drevín,

h) uvádzaním na trh predaj, skladovanie s úmyslom predaja, ponuky na predaj a nakladanie, dodávanie alebo transfer na účely komerčného využitia množiteľského materiálu alebo ovocných drevín tretím stranám za úplatu alebo bezodplatne,

i) úradnou kontrolou kontrola vykonávaná Ústredným kontrolným a skúšobným ústavom poľnohospodárskym v Bratislave (ďalej len „kontrolný ústav“) alebo orgánom zriadeným alebo vymenovaným iným členským štátom (ďalej len „iný orgán“),

j) dávkou počet jednotiek jednej komodity, ktorá je identifikovaná homogenitou zloženia a pôvodom,

k) odrodou skupina rastlín jedného botanického triedenia najnižšieho známeho radu, ktorá

1. je definovaná výskytom vlastností vyplývajúcich z daného genotypu alebo kombinácie genotypov,

2. sa odlišuje od ostatných skupín rastlín výskytom aspoň jednej z uvedených vlastností,

3. sa považuje za jeden celok vzhľadom na jej schopnosť množenia v nezmenenom stave,

l) klonom geneticky zhodný vegetatívny potomok jednej rastliny,

m) materskou rastlinou identifikovaná rastlina určená na množenie,

n) kandidátskou predzákladnou materskou rastlinou materská rastlina, ktorá je predmetom uznávania ako predzákladná materská rastlina,

o) predzákladnou materskou rastlinou materská rastlina určená na výrobu predzákladného materiálu,

p) základnou materskou rastlinou materská rastlina určená na výrobu základného materiálu,

q) certifikovanou materskou rastlinou materská rastlina určená na výrobu certifikovaného materiálu,

r) škodcom organizmus uvedený v prílohách č. 1 až 3,

s) vizuálnou prehliadkou skúmanie rastliny alebo časti rastliny voľným okom, pomocou lupy, stereoskopu alebo mikroskopu,

t) testom iné skúmanie ako vizuálna prehliadka rastliny alebo jej časti,

u) plodiacou rastlinou rastlina namnožená z materskej rastliny a vypestovaná na produkciu ovocia na účely overenia odrodovej pravosti danej materskej rastliny,

v) kategóriou predzákladný materiál, základný materiál, certifikovaný materiál alebo konformný materiál,

w) rozmnožovaním vegetatívna produkcia materských rastlín na účely získania dostatočného množstva materských rastlín v rovnakej kategórii,

x) obnovou materskej rastliny nahradenie materskej rastliny rastlinou, ktorá z nej bola získaná vegetatívnym spôsobom,

y) mikropropagáciou rozmnožovanie rastlinného materiálu na výrobu veľkého počtu rastlín s použitím kultúry in vitro diferencovaných vegetatívnych pukov alebo diferencovaných vegetatívnych meristémov odobratých z rastliny,

z) materiálom bez poškodení množiteľský materiál alebo ovocné dreviny s poškodeniami, ktoré by mohli narušiť ich kvalitu a úžitkovosť len na rovnakej alebo nižšej úrovni, aká má byť výsledkom správnych postupov pestovania a zaobchádzania,

aa) materiálom bez škodcov množiteľský materiál alebo ovocné dreviny, na ktorých je rozsah prítomnosti škodcov dostatočne nízky na to, aby bola zabezpečená prijateľná kvalita a úžitkovosť množiteľského materiálu a ovocných drevín,

ab) laboratóriom zariadenie určené na testovanie množiteľského materiálu a ovocných drevín,

ac) kryokonzerváciou uchovávanie rastlinného materiálu prostredníctvom ochladenia na mimoriadne nízku teplotu s cieľom udržania jeho životaschopnosti.

**§ 3**

**Uvádzanie na trh**

(1) Množiteľský materiál a ovocné dreviny rodov a druhov uvedený v prílohe č. 4 možno uvádzať na trh ak

a) je uznaný kontrolným ústavom[[1]](#footnote-1)) alebo iným orgánom ako predzákladný materiál, základný materiál, certifikovaný materiál alebo spĺňa podmienky na označenie ako konformný materiál,

b) sú ovocné dreviny uznané kontrolným ústavom alebo iným orgánom ako certifikovaný materiál alebo spĺňajú podmienky na označenie ako konformný materiál.

(2) Množiteľský materiál a ovocné dreviny, ktoré pozostávajú z geneticky modifikovaného organizmu sa môžu uviesť na trh, len ak bol tento geneticky modifikovaný organizmus povolený podľa osobitných predpisov.[[2]](#footnote-2))

(3) Ak sa produkty ovocných drevín pochádzajúce z množiteľského materiálu alebo ovocných drevín podľa odseku 2 majú použiť v potravinách alebo krmovinách alebo ako potravina alebo krmovina, môže sa množiteľský materiál a ovocné dreviny uviesť na trh, len ak boli potraviny alebo krmivo pochádzajúce z tohto materiálu povolené podľa osobitného predpisu.[[3]](#footnote-3))

(4) Množiteľský materiál a ovocné dreviny rodov a druhov uvedených v prílohe č. 4 musia počas výroby a uvádzania na trh spĺňať požiadavky podľa

a) § 4 až 15, ak ide o predzákladný materiál,

b) § 16 až 20, ak ide o základný materiál,

c) § 21 až 23, ak ide o certifikovaný materiál,

d) § 24 až 28, ak ide o konformný materiál.

(5) Na základe výnimky udelenej kontrolným ústavom môže byť uvedené na trh primerané množstvo množiteľského materiálu a ovocných drevín určených, bez ohľadu na odsek 1, na

a) pokusy alebo vedecké účely,

b) šľachtiteľskú činnosť, alebo

c) zachovanie genetickej diverzity.

**§ 4**

**Certifikácia predzákladného materiálu**

(1) Množiteľský materiál, ktorý nie je materskou rastlinou ani podpníkom a nepatrí k odrode, sa úradne certifikuje ako predzákladný materiál, ak spĺňa tieto požiadavky:

a) je priamo namnožený z materskej rastliny, ktorá je uznaná podľa § 6, je získaná rozmnožovaním podľa § 14 alebo je získaná mikropropagáciou podľa § 15,

b) zodpovedá opisu príslušnej odrody a táto skutočnosť je overená podľa § 8,

c) uchováva sa podľa § 9,

d) spĺňa požiadavky na zdravotný stav podľa § 11,

e) pôda spĺňa požiadavky podľa § 12, ak má udelenú výnimku podľa § 9 ods. 4,

f) poškodenia spĺňajú požiadavky podľa § 13.

(2) Ak predzákladná materská rastlina alebo predzákladný materiál nespĺňa požiadavky podľa § 8 až 13, dodávateľ musí

a) odstrániť takú predzákladnú materskú rastlinu alebo predzákladný materiál z blízkosti ostatných predzákladných materských rastlín a predzákladného materiálu, alebo

b) prijať opatrenia na zabezpečenie, aby takáto predzákladná materská rastlina alebo predzákladný materiál spĺňali požiadavky podľa § 8 až 13.

(3) Predzákladnú materskú rastlinu alebo predzákladný materiál odstránený podľa odseku 2 písm. a) možno použiť ako základný materiál, certifikovaný materiál alebo konformný materiál, ak spĺňa požiadavky na príslušnú kategóriu.

**§ 5**

**Certifikácia podpníka, ktorý nepatrí k odrode, ako predzákladného materiálu**

(1) Podpník, ktorý nepatrí k odrode, sa úradne certifikuje ako predzákladný materiál, ak spĺňa tieto požiadavky:

a) je priamo namnožený vegetatívnym alebo pohlavným rozmnožovaním z materskej rastliny, ktorá je uznaná podľa § 7, získaná rozmnožovaním podľa § 14 alebo získaná mikropropagáciou podľa § 15; ak ide o pohlavné rozmnožovanie, opeľujúci strom musí byť priamo vyprodukovaný vegetatívnym rozmnožovaním z materskej rastliny,

b) zodpovedá opisu svojho druhu,

c) uchováva sa podľa § 9,

d) spĺňa požiadavky na zdravotný stav podľa § 11,

e) pôda spĺňa požiadavky podľa § 12, ak má udelenú výnimku podľa § 9 ods. 4,

f) poškodenia spĺňajú požiadavky podľa § 13.

(2) Ak podpník, ktorý je predzákladnou materskou rastlinou alebo predzákladným materiálom, nespĺňa požiadavky podľa § 9 až 13, dodávateľ musí

a) odstrániť podpník z blízkosti ostatných predzákladných materských rastlín a predzákladného materiálu, alebo

b) prijať opatrenia na zabezpečenie, aby podpník spĺňal požiadavky podľa § 9 až 13.

(3) Podpník odstránený podľa odseku 2 písm. a) možno použiť ako základný materiál, certifikovaný materiál alebo konformný materiál, ak spĺňa požiadavky na príslušnú kategóriu.

**§ 6**

**Uznanie predzákladnej materskej rastliny**

(1) Kontrolný ústav uzná na žiadosť dodávateľa rastlinu ako predzákladnú materskú rastlinu postupom podľa § 38 ods. 4 až 6, ak zistí, že táto rastlina spĺňa požiadavky podľa § 8 až 13 a zodpovedá opisu odrody.

(2) Kontrolný ústav skúma výskyt vlastností odrody na predzákladnej materskej rastline, či zodpovedajú opisu odrody podľa

a) úradného opisu pri odrodách zaregistrovaných v niektorom z vnútroštátnych registrov alebo odrodách právne chránených,

b) úradne uznaného opisu, ak je odroda takto zaregistrovaná vo vnútroštátnom registri,

c) opisu priloženého k žiadosti o registráciu odrody alebo k žiadosti o registráciu právne chránenej odrody a správy vypracovanej zodpovedným úradným orgánom, ktorou sa potvrdzuje, že príslušná odroda je odlišná, vyrovnaná a stála.[[4]](#footnote-4))

(3) Pred ukončením registrácie odrody možno uznanú materskú rastlinu a množiteľský materiál, ktorý je z nej vyrobený použiť len na produkciu základného materiálu alebo certifikovaného materiálu a nemožno ich uvádzať na trh ako predzákladný materiál, základný materiál alebo certifikovaný materiál.

(4) Ak zistenie, že predzákladná materská rastlina a materiál zodpovedá opisu odrody je možné len na základe vlastností plodiacej rastliny, skúmanie sa musí vykonať na plodoch plodiacej rastliny namnoženej z predzákladnej materskej rastliny, ktorá sa musí uchovávať oddelene od predzákladnej materskej rastliny a predzákladného materiálu; vizuálna prehliadka plodiacej rastliny sa vykonáva v najvhodnejších obdobiach roka, pričom sa zohľadňujú klimatické a rastové podmienky rastlín dotknutých rodov a druhov.

**§ 7**

**Uznávanie podpníka, ktorý nepatrí k odrode**

 Podpník, ktorý nepatrí k odrode, kontrolný ústav na žiadosť dodávateľa uzná ako predzákladnú materskú rastlinu, ak zodpovedá opisu druhu a ak spĺňa požiadavky podľa § 9 až 13, čo preverí postupom podľa § 38 ods. 4 až 6.

**§ 8**

**Overovanie zhody predzákladnej materskej rastliny a predzákladného materiálu s opisom odrody**

 Zhodu predzákladnej materskej rastliny a predzákladného materiálu s opisom odrody podľa § 6 ods. 2 overuje kontrolný ústav a dodávateľ pravidelne v závislosti od danej odrody a použitého spôsobu rozmnožovania; pri obnove materských rastlín sa overuje zhoda všetkých predzákladných materských rastlín, ktoré sú výsledkom obnovy.

**§ 9**

**Uchovávanie predzákladnej materskej rastliny a predzákladného materiálu**

(1) Predzákladná materská rastlina a predzákladný materiál sa počas pestovateľského procesu musia uchovávať

a) v zariadení, ktoré

1. je určené pre daný rod alebo druh rastliny,

2. je zabezpečené proti hmyzu a

3. poskytuje ochranu pred infekciou prostredníctvom vzdušných vektorov alebo iných zdrojov,

b) tak, že je zabezpečená ich individuálna identifikácia.

(2) Kandidátska predzákladná materská rastlina sa musí uchovávať tak, že je zabezpečená proti hmyzu a fyzicky izolovaná od predzákladných materských rastlín v zariadení uvedenom v odseku 1 písm. a) až do ukončenia testov podľa § 10 ods. 1 a 2.

(3) Predzákladná materská rastlina a predzákladný materiál sa musia pestovať alebo vyrábať izolovane od pôdy, v črepníkoch bez pôdy alebo v črepníkoch so sterilizovanými rastovými médiami a musia byť označené náveskami, ktoré zabezpečujú ich vysledovateľnosť.

(4) Na základe výnimky a za podmienky, že je zabezpečené prijatie opatrení s cieľom zabrániť infekcii rastlín z vektorov prenášaných vzduchom, kontaktu s koreňmi, prenosu infekcie strojmi, nástrojmi na štepenie a z ďalších možných zdrojov, odchylne od odsekov 1 až 3, je možné povoliť produkciu predzákladnej materskej rastliny a predzákladného materiálu na poli, ktoré nie je zabezpečené proti hmyzu, pre osobitné rody alebo druhy. Takýto materiál musí byť označený náveskami na zabezpečenie jeho vysledovateľnosti.

(5) Predzákladnú materskú rastlinu a predzákladný materiál možno uchovávať kryokonzerváciou.

(6) Predzákladnú materskú rastlinu je možné používať len počas obdobia stálosti danej odrody alebo podmienok prostredia, v ktorom sa pestuje a ostatných faktorov, ktoré majú vplyv na stálosť odrody.

**§ 10**

**Zdravie kandidátskej predzákladnej materskej rastliny a predzákladnej materskej rastliny vyrobenej obnovou**

(1) Kandidátska predzákladná materská rastlina musí byť bez škodcov uvedených v prílohách č. 1 a 2, ak ide o dotknutý rod a druh. Prítomnosť škodcov uvedených v prílohe č. 1 sa zisťuje vizuálnou prehliadkou v zariadeniach alebo na poliach; pri pochybnostiach kontrolný ústav alebo dodávateľ odoberie vzorky a uskutoční sa testovanie kandidátskej predzákladnej materskej rastliny.

(2) Prítomnosť škodcu uvedeného v prílohe č. 2 sa zisťuje vizuálnou prehliadkou v zariadeniach a na poliach a odberom vzorky a testovaním, ktoré vykonáva kontrolný ústav alebo dodávateľ, pričom odber vzorky a testy sa vykonávajú v období roka, ktoré je najvhodnejšie pre rod, druh alebo odrodu rastliny, jej klimatické a rastové podmienky a biologické vlastnosti škodcov. Ak vznikne podozrenie na prítomnosť škodcu uvedeného v prílohe č. 2, odber vzorky a testy sa vykonajú kedykoľvek počas roka.

(3) Odber vzorky a testy podľa odsekov 1 a 2 sa vykonávajú podľa protokolov Európskej a stredozemnej organizácie pre ochranu rastlín alebo iných medzinárodne uznávaných protokolov. Ak takéto protokoly neexistujú, uplatnia sa vnútroštátne protokoly, ktoré kontrolný ústav na požiadanie sprístupní. Odobraté vzorky sa zasielajú do úradne schváleného laboratória. Metódou testovania vírusov, viroidov, vírusom podobných chorôb a fytoplazmy, ktorá sa použije na kandidátskych predzákladných materských rastlinách, je biologická indexácia na indikačných rastlinách. Môžu sa uplatniť aj iné metódy testovania, ak sa na základe medzinárodne preskúmaného vedeckého dôkazu zistí, že sa nimi dosiahnu rovnako spoľahlivé výsledky ako biologickou indexáciou na indikačných rastlinách.

(4) Vizuálna prehliadka, odber vzorky a testovanie na prítomnosť škodcu uvedeného v prílohe č. 2 sa zameria len na vírusy, viroidy alebo vírusom podobné choroby, ktoré sa prenášajú peľom, ak kandidátska predzákladna materská rastlina je

a) semenáč,

b) podľa výsledku úradnej kontroly vypestovaná zo semena vyprodukovaného rastlinou bez príznakov vyvolaných uvedenými vírusmi, viroidmi a vírusom podobnými chorobami, a

c) uchovávaná podľa § 9 ods. 1 písm. a), ods. 2 a 3.

(5) Na predzákladnú materskú rastlinu vyrobenú obnovou sa vzťahujú odseky 1 a 3. Predzákladná materská rastlina vyrobená obnovou musí byť v závislosti od rodu alebo druhu, ku ktorému patrí, bez vírusov a viroidov uvedených v prílohe č. 2. Prítomnosť vírusov a viroidov uvedených v prílohe č. 2 sa zisťuje vizuálnou prehliadkou v zariadení, na poli alebo na pozemku.

**§ 11**

**Zdravotný stav predzákladnej materskej rastliny a predzákladného materiálu**

(1) Predzákladná materská rastlina alebo predzákladný materiál musia byť bez škodcu uvedeného v prílohách č. 1 prvá časť a č. 2, ak ide o dotknutý rod alebo druh; prítomnosť škodcu sa zisťuje vizuálnou prehliadkou v zariadení, na poli alebo na pozemku. Percentuálny podiel predzákladných materských rastlín alebo predzákladného materiálu, ktorý je kontaminovaný škodcom uvedeným v prílohe č. 1 druhá časť, nesmie prevyšovať ustanovené úrovne tolerancie. To, či dotknutá predzákladná materská rastlina alebo predzákladný materiál spĺňajú ustanovené úrovne, zistí kontrolný úrad alebo dodávateľ vizuálnou prehliadkou v zariadení, na poli alebo na pozemku. Pri pochybnostiach o prítomnosti škodcu sa odoberie vzorka a uskutočnia sa testy dotknutej predzákladnej materskej rastliny alebo predzákladného materiálu.

(2) Vizuálna prehliadku, odber vzorky a testovanie predzákladnej materskej rastliny alebo predzákladného materiálu, ak ide o dotknutý rod alebo druh, sa vykonáva podľa prílohy č. 5.

(3) Na odber vzorky a testovanie podľa odseku 1, sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú, zodpovedný kontrolný ústav uplatní príslušné protokoly ustanovené na vnútroštátnej úrovni, ktoré na požiadanie sprístupní. Odobraté vzorky sa zasielajú do úradne schváleného laboratória.

(4) Na predzákladnú materskú rastlinu a predzákladný materiál počas kryokonzervácie sa neuplatňuje odsek 1.

**§ 12**

**Pôda pre predzákladnú materskú rastlinu a predzákladný materiál**

(1) Predzákladná materská rastlina a predzákladný materiál sa môžu pestovať len v pôde bez škodcu, ktorý je uvedený v prílohe č. 3, ak ide o dotknutý rod alebo druh, a ktorý je hostiteľom vírusov nepriaznivo ovplyvňujúcich daný rod alebo druh; neprítomnosť škodcu, sa určí na základe odberu vzorky a testovania. Odber vzorky a testovanie uskutoční kontrolný ústav alebo dodávateľ pred výsadbou predzákladnej materskej rastliny alebo predzákladného materiálu a zopakuje počas rastu, ak vznikne podozrenie na prítomnosť škodcu. Odber vzorky a testovanie sa uskutoční so zreteľom na klimatické podmienky a biologické vlastnosti škodcu uvedeného v prílohe č. 3 a to, ak je tento škodca relevantný pre predzákladnú materskú rastlinu alebo predzákladný materiál.

(2) Odber vzorky a testovanie sa neuskutoční, ak sa v produkčnej pôde najmenej päť rokov nepestovala rastlina, ktorá je hostiteľom škodcov uvedených v prílohe č. 3, ak ide o dotknutý rod alebo druh, a ak neexistujú pochybnosti o tom, že táto pôda je bez tohto škodcu. Odber vzorky a testovanie sa neuskutoční, ak sa na základe úradnej kontroly zistí, že pôda je bez škodcu uvedeného v prílohe č. 3, ak ide o dotknutý rod alebo druh, ktorý je hostiteľom vírusov nepriaznivo ovplyvňujúcich daný rod alebo druh.

(3) Pri odbere vzorky a testovaní podľa odseku 1 sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú, uplatnia sa vnútroštátne protokoly, ktoré kontrolný ústav na požiadanie sprístupní.

**§ 13**

**Poškodenia, ktoré môžu zhoršiť kvalitu**

 Či je predzákladná materská rastlina a predzákladný materiál prakticky bez poškodení, zistí kontrolný ústav alebo dodávateľ vizuálnou prehliadkou. Poranenia, zmena sfarbenia, zjazvenie pletiva alebo vysychanie sa pokladajú za poškodenia vtedy, ak nepriaznivo ovplyvňujú kvalitu a úžitkovosť množiteľského materiálu.

**§ 14**

**Rozmnožovanie, obnova a množenia predzákladnej materskej rastliny**

(1) Rozmnožovať alebo obnovovať predzákladnú materskú rastlinu možno, ak je uznaná podľa § 6 ods. 1.

(2) Dodávateľ môže množiť predzákladnú materskú rastlinu na účely produkcie predzákladného materiálu.

(3) Na rozmnožovanie, obnovu a množenie predzákladných materských rastlín sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú, uplatnia sa vnútroštátne protokoly, ktoré kontrolný ústav na požiadanie sprístupní. Protokoly musia byť odskúšané na príslušných rodoch alebo druhoch v časovom období, ktoré sa považuje za primerané pre príslušné rody alebo druhy; za primerané sa považuje, ak umožňuje validáciu fenotypu rastlín, ak ide o presnú zhodu s opisom príslušnej odrody na základe skúmania tvorby plodov alebo vegetatívneho vývoja podpníkov.

(4) Obnoviť predzákladnú materskú rastlinu možno len pred koncom obdobia uvedeného v § 9 ods. 6.

**§ 15**

**Rozmnožovanie, obnova a množenie formou mikropropagácie predzákladnej materskej rastlín**

 Ak ide o mikropropagáciu predzákladných materských rastlín a predzákladného materiálu uplatňujú sa protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú uplatňujú sa vnútroštátne protokoly, ktoré sa na požiadanie sprístupnia. Uplatňujú sa len protokoly, ktoré boli odskúšané na príslušnom rode alebo druhu v časovom období, ktoré sa považuje za primerané na to, aby umožnilo validáciu fenotypu rastlín, ak ide o presnú zhodu s opisom príslušnej odrody na základe skúmania tvorby plodov alebo vegetatívneho vývoja podpníkov.

**§ 16**

**Certifikácia základného materiálu**

(1) Množiteľský materiál iný ako základná materská rastlina a iný ako podpník, ktoré nepatria k odrode, sa úradne certifikuje ako základný materiál, ak spĺňa požiadavky podľa odsekov 2 až 4.

(2) Množiteľský materiál musí byť zo základnej materskej rastliny, ktorá je vypestovaná

a) z predzákladného materiálu alebo

b) rozmnožením základnej materskej rastliny podľa § 20.

(3) Množiteľský materiál musí spĺňať požiadavky podľa § 8, § 9 ods. 6 a § 13.

(4) Množiteľský materiál musí spĺňať dodatočné požiadavky na:

a) zdravotný stav podľa § 17,

b) pôdu podľa § 18,

c) uchovávanie základných materských rastlín a základného materiálu podľa § 19, a

d) osobitné podmienky pre rozmnožovanie podľa § 20.

(5) Podpník, ktorý nepatrí k odrode, sa úradne certifikuje ako základný materiál, ak presne zodpovedá opisu svojho druhu a spĺňa požiadavky podľa § 9 ods. 1 písm. b) a ods. 6, § 13 a § 17 až 20.

(6) Požiadavky na predzákladnú materskú rastlinu podľa odsekov 3 a 5 platia aj na základnú materskú rastlinu a požiadavky na predzákladný materiál platia aj na základný materiál.

(7) Ak základná materská rastlina alebo základný materiál už nespĺňajú požiadavky podľa § 8, § 9 ods. 1 písm. b) a ods. 6, § 13, 17 a 18, odstránia sa z blízkosti ostatných základných materských rastlín a základného materiálu. Odstránená materská rastlina alebo materiál sa môžu použiť ako certifikovaný materiál alebo konformný materiál pod podmienkou, že spĺňajú požiadavky ustanovené na príslušnú kategóriu. Namiesto odstránenia materskej rastliny alebo materiálu sa môže prijať opatrenie na zabezpečenie, aby materská rastlina alebo materiál opäť spĺňali ustanovené požiadavky.

(8) Ak je podpník, ktorý nepatrí k odrode základnou materskou rastlinou alebo základným materiálom, ktoré už nespĺňajú požiadavky § 9 ods. 1 písm. b) a ods. 6, § 13, 17 a 18, odstránia sa z blízkosti ostatných základných materských rastlín a základného materiálu. Odstránený podpník sa môže použiť ako certifikovaný materiál alebo konformný materiál pod podmienkou, že spĺňa ustanovené požiadavky na príslušnú kategóriu. Namiesto odstránenia podpníka možno prijať opatrenia na zabezpečenie, aby podpník opäť spĺňal ustanovené požiadavky.

**§ 17**

**Zdravotný stav základnej materskej rastliny alebo základného materiálu**

(1) Základná materská rastlina alebo základný materiál musia byť bez škodcu uvedeného v prílohách č. 1 prvá časť alebo č. 2, ak ide o dotknutý rod alebo druh. Či je dotknutá základná materská rastlina alebo základný materiál bez škodcu uvedeného v prílohách č. 1 prvá časť alebo č. 2, ak ide o dotknutý rod alebo druh, sa zistí vizuálnou prehliadkou v zariadení, na poli alebo na pozemku. Percentuálny podiel základných materských rastlín alebo základného materiálu, ktorý je kontaminovaný škodcom uvedeným v prílohe č. 1 druhá časť, nesmie prevýšiť ustanovené úrovne tolerancie. To, či sú pri základnej materskej rastline alebo základnom materiáli dodržané uvedené úrovne, zistí kontrolný ústav alebo dodávateľ vizuálnou prehliadkou v zariadení, na poli alebo na pozemku. Pri pochybnostiach o prítomnosti uvedených škodcov sa odoberie vzorka a uskutočnia testy dotknutej základnej materskej rastliny alebo základného materiálu.

(2) Vizuálna prehliadka, odber vzorky a testovanie základnej materskej rastliny alebo základného materiálu, ak ide o dotknutý rod alebo druh, sa uskutoční podľa prílohy č. 5.

(3) A ide o odber vzorky a testovanie podľa odseku 1, uplatňujú sa protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú, uplatňujú sa vnútroštátne protokoly, ktoré sa na požiadanie sprístupnia. Odobratá vzorka sa zasiela do úradne schváleného laboratória.

(4) Na základnú materskú rastlinu a základný materiál počas kryokonzervácie sa neuplatňuje odsek 1.

**§ 18**

**Pôda pre základnú materskú rastlinu a základný materiál**

(1) Základná materská rastlina a základný materiál sa môžu pestovať len v pôde, ktorá je bez škodcov uvedených v prílohe č. 3, ak ide o dotknutý rod alebo druh, pričom títo škodcovia sú hostiteľmi vírusov nepriaznivo ovplyvňujúcich daný rod alebo druh. Či základná rastlina alebo základný materiál sú bez škodcov, ktorí sú hostiteľmi vírusov, sa zistí na základe odberu vzorky a testovania. Odber vzorky a testovanie uskutoční kontrolný ústav alebo dodávateľ pred výsadbou základnej materskej rastliny alebo základného materiálu a zopakuje počas rastu, ak vznikne podozrenie na prítomnosť škodcov. Odber vzorky a testovanie sa uskutoční so zreteľom na klimatické podmienky a biologické vlastnosti škodcov uvedených v prílohe č. 3, a to, ak sú títo škodcovia relevantní pre základnú materskú rastlinu alebo základný materiál.

(2) Odber vzorky a testovanie sa neuskutoční, ak sa v produkčnej pôde najmenej päť rokov nepestovali rastliny, ktoré sú hostiteľmi škodcov uvedených v prílohe č. 3, ak ide o dotknutý rod alebo druh, a ak neexistujú pochybnosti o tom, že táto pôda je bez týchto škodcov. Odber vzorky a testovanie sa neuskutoční, ak sa úradnou kontrolou zistí, že pôda je bez škodcov uvedených v prílohe č. 3, ak ide o dotknutý rod alebo druh, ktoré sú hostiteľmi vírusov nepriaznivo ovplyvňujúcich daný rod alebo druh.

(3) Pri odbere vzorky a testovaní podľa odseku 1 sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú, uplatnia sa vnútroštátne protokoly, ktoré sa na požiadanie sprístupnia.

**§ 19**

**Pestovanie základnej materskej rastliny a základného materiálu**

(1) Základná materská rastlina a základný materiál sa uchovávajú na poli, izolované od možných zdrojov infekcie prostredníctvom vzdušných vektorov, kontaktu s koreňmi, prenosu infekcie strojmi, nástrojmi na štepenie a z ďalších možných zdrojov.

(2) Izolačná vzdialenosť poľa podľa odseku 1 závisí od regionálnych podmienok, druhu množiteľského materiálu, prítomnosti škodcov v dotknutej oblasti a relevantných rizík zistených na základe úradnej kontroly.

**§ 20**

**Rozmnožovanie základnej materskej rastliny**

(1) Základnú materskú rastlinu, ktorá je vypestovaná z predzákladného materiálu podľa § 16 ods. 2 písm. a) možno rozmnožovať vo viacerých generáciách na získanie nevyhnutného množstva základných materských rastlín. Základná materská rastlina sa rozmnožuje podľa § 14 alebo mikropropagáciou podľa § 15. Najvyšší povolený počet generácií a najvyššia povolená dĺžka životného cyklu základnej materskej rastliny sa musí zhodovať s hodnotami uvedenými v prílohe č. 6 pre príslušné rody alebo druhy.

(2) Ak je povolených niekoľko generácií základnej materskej rastliny, každá generácia iná ako prvá generácia môže pochádzať z ľubovoľnej predchádzajúcej generácie.

(3) Množiteľský materiál rôznych generácií sa musí uchovávať oddelene.

**§ 21**

**Certifikácia certifikovaného materiálu**

(1) Množiteľský materiál iný ako materské rastliny a ovocné dreviny sa na požiadanie úradne certifikujú ako certifikovaný materiál, ak spĺňajú požiadavky podľa odsekov 2 až 4.

(2) Množiteľský materiál a ovocné dreviny sa musia množiť z certifikovanej materskej rastliny, ktorá musí byť vypestovaná

a) z predzákladného materiálu alebo

b) zo základného materiálu.

(3) Množiteľský materiál a ovocné dreviny musia spĺňať požiadavky podľa § 8, § 9 ods. 6, § 13, § 22 a 23.

(4) Množiteľský materiál a ovocné dreviny sa musia množiť z certifikovanej materskej rastliny, ktorá spĺňa požiadavky na pôdu podľa § 23.

(5) Podpník, ktorý nepatrí k odrode, sa úradne certifikuje ako certifikovaný materiál, ak zodpovedá opisu svojho druhu a spĺňa požiadavky podľa § 9 ods. 6, § 13, § 22 a 23.

(6) Požiadavky na predzákladnú materskú rastlinu podľa odsekov 3 a 5 platia aj na certifikovanú materskú rastlinu a požiadavky na predzákladný materiál platia aj na certifikovaný materiál.

(7) Ak certifikovaná materská rastlina alebo certifikovaný materiál už nespĺňajú požiadavky podľa § 8, § 9 ods. 6, § 13, § 22 a 23 odstránia sa z blízkosti ostatných certifikovaných materských rastlín a certifikovaného materiálu. Odstránená materská rastlina alebo materiál sa môžu použiť ako konformný materiál pod podmienkou, že spĺňajú požiadavky podľa odseku 4. Namiesto odstránenia materskej rastliny alebo materiálu môže sa prijať opatrenie na zabezpečenie, aby materská rastlina alebo materiál opäť spĺňali požiadavky.

(8) Ak je podpník, ktorý nepatrí k odrode, certifikovanou materskou rastlinou alebo certifikovaným materiálom, pričom už nespĺňa požiadavky § 9 ods. 6, § 13, § 22 a 23 odstráni sa z blízkosti ostatných certifikovaných materských rastlín a certifikovaného materiálu. Odstránená materská rastlina alebo materiál sa môžu použiť ako konformný materiál pod podmienkou, že spĺňajú požiadavky. Namiesto odstránenia takéhoto podpníka môžu sa prijať primerané opatrenia na zabezpečenie, aby podpník opäť spĺňal požiadavky.

**§ 22**

**Zdravotný stav certifikovanej materskej rastliny alebo certifikovaného materiálu**

(1) Certifikovaná materská rastlina alebo certifikovaný materiál musia byť bez škodcu uvedeného v prílohách č. 1 prvá časť alebo č. 2, ak ide o dotknutý rod alebo druh. Či je dotknutá certifikovaná materská rastlina alebo certifikovaný materiál bez škodcu uvedeného v prílohách č. 1 prvá časť alebo č. 2, ak ide o dotknutý rod alebo druh sa zistí vizuálnou prehliadkou v zariadení, na poli alebo na pozemku. Percentuálny podiel certifikovaných materských rastlín alebo certifikovaného materiálu, ktorý je kontaminovaný škodcom uvedeným v prílohe č. 1 druhá časť, nesmie prevyšovať ustanovené úrovne tolerancie. Či sú pri dotknutých certifikovaných materských rastlinách alebo certifikovanom materiáli dodržané uvedené úrovne, zistí kontrolný ústav alebo výrobca vizuálnou prehliadkou v zariadení, na poli alebo na pozemku. Pri pochybnostiach o prítomnosti uvedených škodcov sa odoberie vzorka a uskutočnia testy certifikovanej materskej rastliny alebo certifikovaného materiálu.

(2) Vizuálna prehliadka, odber vzorky a testovanie certifikovanej materskej rastliny alebo certifikovaného materiálu, ak ide o dotknutý rod alebo druh, sa vykoná podľa prílohy č. 5.

(3) Pri odbere vzorky a testovaní podľa odseku 1 sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú uplatnia sa vnútroštátne protokoly, ktoré sa na požiadanie sprístupnia. Odobratá vzorka sa zasiela do úradne schváleného laboratória.

(4) Na certifikované materské rastliny a certifikovaný materiál počas kryokonzervácie sa neuplatňuje odsek 1.

**§ 23**

**Pôda pre certifikovanú materskú rastlinu alebo certifikovaný materiál**

(1) Certifikovaná materská rastlina sa môže pestovať len v pôde, ktorá je bez škodcu uvedeného v prílohe č. 3, ak ide o dotknutý rod alebo druh, pričom tento škodca je hostiteľom vírusov nepriaznivo ovplyvňujúcich daný rod alebo druh. Či daná rastlina alebo materiál sú bez škodcov, ktorí sú hostiteľmi vírusov, sa zistí na základe odberu vzorky a testovania. Odber vzorky a testovanie uskutoční kontrolný ústav alebo dodávateľ pred výsadbou certifikovanej materskej rastliny a zopakujú počas rastu, ak vznikne podozrenie na prítomnosť škodcov. Odber vzoriek a testovanie sa uskutoční so zreteľom na klimatické podmienky a biologické vlastnosti škodcov uvedených v prílohe č. 3, ak je tento škodca relevantný pre dotknuté certifikované materské rastliny alebo certifikovaný materiál.

(2) Odber vzorky a testovanie sa neuskutoční, ak sa v produkčnej pôde najmenej päť rokov nepestovali rastliny, ktoré sú hostiteľmi škodcov uvedených v prílohe č. 3, ak ide o dotknutý rod alebo druh, a ak neexistujú žiadne pochybnosti o tom, že táto pôda je bez týchto škodcov. Odber vzorky a testovanie sa neuskutoční, ak sa na základe úradnej kontroly zistí, že pôda nie je napadnutá žiadnymi škodcami uvedenými v prílohe č. 3, ak ide o dotknutý rod alebo druh, ktoré sú hostiteľmi vírusov nepriaznivo ovplyvňujúcich daný rod alebo druh; odber vzorky a testovanie sa neuskutoční pri certifikovaných ovocných drevinách.

(3) Pri odbere vzorky a testovaní podľa odseku 1 sa uplatňujú protokoly Európskej a stredozemnej organizácie pre ochranu rastlín alebo iné medzinárodne uznávané protokoly. Ak takéto protokoly neexistujú, uplatnia sa vnútroštátne protokoly, ktoré sa na požiadanie sprístupnia.

**§ 24**

**Konformný materiál iný ako podpníky, ktoré nepatria k odrode**

(1) Konformný materiál iný ako podpníky, ktoré nepatria k odrode, je možné uviesť na trh, ak sa zistilo, že

a) je namnožený z identifikovaného zdroja materiálu, ktorý je zaznamenaný dodávateľom,

b) presne zodpovedá opisu príslušnej odrody podľa § 26,

c) spĺňa požiadavky na zdravotný stav podľa § 27,

d) je v súlade s podmienkami poškodenia podľa § 28.

(2) Dodávateľ musí zabezpečiť súlad s odsekom 1.

(3) Ak konformný materiál už nespĺňa požiadavky podľa odseku 1, dodávateľ

a) odstráni materiál z blízkosti iného konformného materiálu alebo

b) zabezpečí, aby materiál opäť spĺňal požiadavky na konformný materiál.

**§ 25**

**Konformný materiál pri podpníkoch, ktoré nepatria k odrode**

(1) Pri podpníkoch, ktoré nepatria k odrode, musí konformný materiál

a) presne zodpovedať opisu svojho druhu,

b) spĺňať požiadavky na zdravotný stav podľa § 27,

c) byť v súlade s podmienkami poškodenia podľa § 28.

(2) Dodávateľ musí zabezpečiť súlad s požiadavkami podľa odseku 1.

(3) Ak konformný materiál už nespĺňa požiadavky podľa odseku 1, dodávateľ

a) odstráni materiál z blízkosti konformného materiálu, alebo

b) zabezpečí, aby materiál opäť spĺňal požiadavky na konformný materiál.

**§ 26**

**Zhoda s opisom príslušnej odrody**

(1) Zhoda konformného materiálu s opisom príslušnej odrody sa určí na základe skúmania výskytu vlastností príslušnej odrody. Skúmanie sa zakladá na niektorom z týchto prvkov:

a) úradný opis pre registrované odrody a právne chránené odrody,

b) opis priložený k žiadosti o registráciu odrody,

c) opis priložený k žiadosti o právnu ochranu odrody,

d) úradne uznaný opis, ak je odroda takto zaregistrovaná vo vnútroštátnom registri.

(2) Zhoda konformného materiálu s opisom príslušnej odrody sa pravidelne overuje na základe skúmania výskytu vlastností príslušnej odrody v konformnom materiáli.

**§ 27**

**Zdravotný stav konformného materiálu**

(1) Konformný materiál musí byť bez škodcov uvedených v prílohách č. 1 a 2, ak ide o dotknutý rod alebo druh. Či je dotknutý materiál prakticky bez škodcov uvedených v prílohách č. 1 a 2, ak ide o dotknutý rod alebo druh, sa zistí dodávateľ vizuálnou prehliadkou vykonanou v zariadení, na poli alebo na pozemku. Pri pochybnostiach o prítomnosti týchto škodcov zabezpečí odobratie vzorky a uskutočnenie testov konformného materiálu.

(2) Vizuálna prehliadka, odber vzorky a testovanie konformného materiálu, ak ide o dotknutý rod alebo druh sa vykoná podľa prílohy č. 5.

(3) Na konformný materiál sa počas kryokonzervácie neuplatňuje odsek 1.

(4) Okrem požiadaviek podľa odsekov 1 a 2 musí konformný materiál, ktorý patrí k druhom *Citrus* L., *Fortunella Swingle* a *Poncirus* Raf.

a) byť vyprodukovaný z identifikovaného zdroja materiálu a na základe odberu vzorky a testovaniu sa zistilo, že zdroj materiálu je bez škodcov uvedených pre tieto druhy v prílohe č. 2 a

b) preukázať na základe vizuálnej prehliadky, odberu vzorky a testovaniu, že je od začiatku posledného vegetačného cyklu bez škodcov uvedených v prílohe č. 2, ak ide o dotknuté druhy.

**§ 28**

**Poškodenie konformného materiálu**

 Či je konformný materiál bez poškodení, sa zistí vizuálnou prehliadkou. Poranenia, zmena sfarbenia, zjazvenie pletiva alebo vysychanie sa pokladajú za poškodenia, ak nepriaznivo ovplyvňujú kvalitu a úžitkovosť množiteľského materiálu.

**§ 29**

**Evidencia dodávateľov**

(1) Množiteľský materiál a ovocné dreviny možno vyrábať alebo uvádzať na trh len dodávateľom, ktorý je evidovaný podľa osobitného predpisu;[[5]](#footnote-5)) to neplatí, ak množiteľský materiál a ovocné dreviny sú určené konečnému spotrebiteľovi nepodnikajúcemu v tejto oblasti (ďalej len „spotrebiteľ“).

(2) Evidencia dodávateľov obsahuje:

a) meno a priezvisko, adresu a kontaktné údaje,

b) rozsah činnosti, adresu priestorov kde vykonáva množenie, výrobu uchovávanie, ošetrovanie, dovoz alebo uvádzanie na trh množiteľského materiálu a ovocných drevín a hlavné dotknuté rody alebo druhy, a

c) číslo pridelené kontrolným ústavom.

(3) Dodávateľ poskytuje údaje podľa odseku 2 písm. a) a b) pri podávaní žiadosti o vydanie osvedčenia o odbornej spôsobilosti so záväzkom oznámenia všetkých zmien.

(4) Ukončenie evidencie dodávateľa sa vykoná, ak sa preukáže, že už nie je vykonávaná činnosti alebo nespĺňa podmienky odbornej spôsobilosti na vykonávanie tejto činnosti.

**§ 30**

**Osobitné požiadavky**

(1) Ak sa v priestoroch dodávateľa vyskytne škodlivý organizmus podľa osobitných predpisov[[6]](#footnote-6)) alebo v nadmernej miere škodlivý organizmus podľa príloh č. 1 a 2, ktorý znižuje úžitkovosť množiteľského materiálu a ovocných drevín, dodávateľ túto skutočnosť bezodkladne oznámi kontrolnému ústavu a vykoná opatrenia určené kontrolným ústavom na jeho odstránenie.

(2) Dodávateľ musí zabezpečiť počas výroby predzákladného materiálu, základného materiálu, certifikovaného množiteľského materiálu, ako aj konformného materiálu a ovocných drevín

a) identifikáciu a monitorovanie kritických bodov, ktoré ovplyvňujú kvalitu množiteľského materiálu,

b) uchovávanie informácií o monitorovaní v období najmenej troch rokov od produkcie tohto materiálu a ich predkladanie na výzvu kontrolnému ústavu,

c) odber vzorky na laboratórny rozbor, ak je to potrebné, a

d) aby sa každá dávka množiteľského materiálu a ovocných drevín počas výroby uchovávala osobitne identifikovaná.

(3) Pri uvádzaní množiteľského materiálu a ovocných drevín na trh dodávateľ musí viesť záznamy o ich predaji alebo nákupe. Záznamy sa musia uchovávať tri roky od uvedenia množiteľského materiálu a ovocných drevín na trh; to neplatí, ak ide o množiteľský materiál a ovocné dreviny pre spotrebiteľa.

(4) Identifikácia a monitorovanie kritických bodov počas výroby pri pestovaní podľa príslušných rodov alebo druhov musí obsahovať:

a) umiestnenie a počet rastlín,

b) časový harmonogram ich pestovania,

c) operácie v rámci množenia,

d) postup pri balení, uskladnení a preprave.

(5) Záznamy o poľných prehliadkach, odbere vzorky a testovaní sa uchovávajú tak dlho, kým množiteľský materiál a ovocné dreviny sú pestované dodávateľom a najmenej tri roky po odobraní množiteľského materiálu a ovocných drevín alebo ich uvedení na trh.

(6) Množiteľský materiál a ovocné dreviny, ktoré spĺňajú požiadavky týkajúce sa určitej kategórie, sa nesmú miešať s materiálom iných kategórií.

**§ 31**

**Určovanie odrody**

(1) Množiteľský materiál a ovocné dreviny sa musia uvádzať na trh s označením odrody, ku ktorej patria. Ak pri podpníkoch materiál nepatrí k odrode, označuje sa na druh alebo príslušný špecifický hybrid.

(2) Odrody podľa odseku 1 sú

a) chránené podľa osobitných predpisov,[[7]](#footnote-7))

b) zaregistrované podľa odseku 6, alebo

c) všeobecne známe.

(3) Odroda sa považuje za všeobecne známu, ak je

a) zaregistrovaná v inom členskom štáte,

b) predmetom žiadosti o úradnú registráciu v členskom štáte alebo žiadosti o právnu ochranu odrody rastlín, alebo

c) uvedená na trh do 31. decembra 2016 na území Slovenskej republiky alebo iného členského štátu a ak má úradne uznaný opis.[[8]](#footnote-8))

(4) Označovať odrodu je možné, aj ak ide o odrodu bez významnej hospodárskej hodnoty pre pestovanie, ktorá má úradne uznaný opis a množiteľský materiál a ovocné dreviny sú uvedené na trh na území Slovenskej republiky ako konformný materiál. Na doklade vyhotovenom dodávateľom sa vyznačí takýto odkaz.

(5) Ak je to možné, použije sa rovnaký názov odrody podľa osobitného predpisu.[[9]](#footnote-9))

(6) Odrodu možno zaregistrovať[[10]](#footnote-10)), ak spĺňa úradne schválené podmienky[[11]](#footnote-11)) a má úradne uznaný opis. Môže sa tiež zaregistrovať, ak sa jej materiál predával do 31. decembra 2016 na území Slovenskej republiky a ak má úradne uznaný opis.

(7) Geneticky modifikovanú odrodu možno zaregistrovať len vtedy, ak geneticky modifikovaný organizmus, z ktorého odroda pozostáva, je povolený podľa osobitného predpisu.2)

(8) Ak sa majú produkty pochádzajúce z množiteľského materiálu a ovocných drevín použiť ako potraviny alebo v potravinách alebo ako krmivá alebo v krmivách podľa osobitného predpisu,3) dotknutá odroda sa úradne zaregistruje len vtedy, ak boli potraviny alebo krmivo pochádzajúce z tohto materiálu povolené podľa osobitného predpisu.3)

**§ 32**

**Zloženie a identifikácia dávky**

(1) Počas pestovania a počas vyberania alebo odoberania z rodičovského materiálu sa množiteľský materiál a ovocné dreviny uchovajú v oddelených dávkach.

(2) Ak sa počas balenia, skladovania, prepravy alebo dodávky združí alebo zmieša množiteľský materiál a ovocné dreviny rôzneho pôvodu, vedú sa záznamy o zložení dávky a pôvode jednotlivých zložiek.

**§ 33**

**Označovanie, uzatváranie a balenie**

(1) Množiteľský materiál a ovocné dreviny sa môžu uvádzať na trh iba v homogénnych dávkach s

a) dokladom vyhotoveným dodávateľom, ak sú kvalifikované ako konformný materiál alebo

b) náveskou od kontrolného ústavu alebo iného orgánu, ak sú kvalifikované ako predzákladný materiál, základný materiál alebo certifikovaný materiál.

(2) Ak množiteľský materiál a ovocné dreviny sú z geneticky modifikovanej odrody, vo všetkých dokladoch a v osvedčení sa uvedie, že odroda bola geneticky modifikovaná a uvedie sa geneticky modifikovaný organizmus.

(3) Množiteľský materiál a ovocné dreviny nemusia spĺňať požiadavky podľa odseku 1, ak sú vyrábané malovýrobcom, ktorý vyrába množiteľský materiál a ovocné dreviny určené na predaj na trhovom mieste[[12]](#footnote-12)) alebo na predaj v maloobchode spotrebiteľovi, ale musia byť označené základnými informáciami o výrobku.

(4) Doklad podľa odseku 1 písm. a) sa vystaví vtedy, ak sú splnené požiadavky na jeho vyhotovenie podľa § 37.

(5) Náveska podľa odseku 1 písm. b) sa vystaví vtedy, ak sú pri úradnej kontrole splnené požiadavky na označovanie, uzatváranie a balenie podľa § 34 a 36 alebo sa môže vystaviť sprievodný doklad podľa § 35 na doplnenie návesky.

**§ 34**

**Náveska na predzákladný materiál, základný materiál a certifikovaný materiál**

(1) Na rastliny alebo časti rastlín, ktoré sa uvádzajú na trh ako množiteľský materiál alebo ovocné dreviny v kategórii predzákladný materiál, základný materiál alebo certifikovaný materiál, vyhotoví a upevní návesku podľa odsekov 2 až 4 kontrolný ústav alebo iný orgán, alebo dodávateľ pod dohľadom zodpovedného úradného orgánu.

(2) Množiteľský materiál alebo ovocné dreviny, ktoré sú súčasťou tej istej dávky, sa môžu uvádzať na trh so spoločnou náveskou, ak sú súčasťou toho istého balíka, zväzku alebo kontajnera a ak sa táto náveska upevnení podľa odseku 8.

(3) Ovocné dreviny, ktoré majú jeden alebo viac rokov, musia byť označené náveskou individuálne na poli pred vyorávaním, počas vyorávania alebo neskôr, ale vtedy sa rastliny z tej istej dávky musia vyorať spolu a uchovávať oddelene od iných dávok v označených kontajneroch, až pokým tieto rastliny nie sú označené náveskou individuálne.

(4) Náveska musí obsahovať tieto informácie:

a) údaj „pravidlá a normy EÚ“,

b) členský štát, ktorý označil náveskou alebo jeho kód,

c) zodpovedný úradný orgán alebo jeho kód,

d) meno a priezvisko alebo názov dodávateľa alebo jeho identifikačné číslo alebo kód,

e) referenčné číslo balíka alebo zväzku, individuálne sériové číslo, číslo týždňa alebo šarže,

f) botanický názov,

g) kategória a pri základnom materiáli aj číslo generácie,

h) názov odrody a prípadne klonu, pri

1. podpníkoch, ktoré nepatria k odrode, názov druhu alebo príslušný medzidruhový hybrid,

2. vrúbľovaných ovocných drevinách sa takéto informácie musia poskytnúť o podpníku aj vrúbli,

3. odrodách, pri ktorých žiadosť o úradnú registráciu alebo udelenie právnej ochrany odrody je v konaní, musia tieto informácie uvádzať: „navrhovaný názov“ a „žiadosť v konaní“,

i) prípadne údaj „odroda s úradne uznaným opisom“,

j) množstvo,

k) krajina výroby a príslušný kód, ak sa odlišuje od členského štátu, ktorý vykonal označenie náveskou,

l) rok vydania,

m) pri nahradení pôvodnej návesky inou náveskou - rok vydania pôvodnej návesky.

(5) Náveska musí byť vytlačená nezmazateľne v úradnom jazyku jedného z členských štátov, ľahko viditeľná a čitateľná.

(6) Pri použití farebnej návesky na určitú kategóriu rastlín alebo časti rastlín, farba návesky musí byť:

a) biela s uhlopriečnym fialovým pásom na predzákladný materiál,

b) biela na základný materiál,

c) modrá na certifikovaný materiál.

(7) Náveska sa musí upevniť na rastliny alebo časti rastlín, ktoré sa majú uviesť na trh ako množiteľský materiál alebo ovocné dreviny, alebo ak sa takéto rastliny alebo časti rastlín uvádzajú na trh v balíku, zväzku alebo kontajneri, náveska sa musí upevniť na takýto balík, zväzok alebo kontajner.

(8) Ak množiteľský materiál alebo ovocné dreviny podľa odseku 2 sú uvádzané na trh so spoločnou náveskou, táto náveska sa upevní na balík, zväzok alebo kontajner zostavený z tohto množiteľského materiálu alebo ovocných drevín.

**§ 35**

**Sprievodný doklad k predzákladnému materiálu, k základnému materiálu alebo k certifikovanému materiálu**

(1) Sprievodný doklad môže vyhotoviť kontrolný ústav, iný orgán alebo dodávateľ pod dohľadom zodpovedného úradného orgánu na dávky rôznych odrôd alebo typov predzákladného materiálu, základného materiálu alebo certifikovaného materiálu, ktoré sú uvádzané spolu na trh, na doplnenie návesky uvedenej v § 34.

(2) Sprievodný doklad musí:

a) obsahovať informácie podľa § 34 ods. 4 a ako sú uvedené na príslušnej náveske,

b) byť napísaný v úradnom jazyku jedného z členských štátov,

c) byť dodaný aspoň v dvoch exemplároch,

d) sprevádzať materiál z miesta dodávateľa na miesto príjemcu,

e) obsahovať meno a priezvisko alebo názov a adresu príjemcu,

f) obsahovať dátum vydania dokumentu,

g) obsahovať doplňujúce informácie relevantné pre príslušné dávky.

(3) Ak sú informácie v sprievodnom doklade v rozpore s informáciami na náveske uvedenej v § 34, platia informácie na náveske.

**§ 36**

**Požiadavky na uzatvorenie a balenie predzákladného materiálu, základného materiálu alebo certifikovaného materiálu**

(1) Ak je predzákladný materiál, základný materiál alebo certifikovaný materiál uvádzaný v dávkach dvoch alebo viacerých rastlín alebo častí rastlín, musia byť tieto dávky dostatočne homogénne a musia byť rastliny alebo časti rastlín

a) v balíku alebo hermeticky uzatvorenom kontajneri alebo

b) súčasťou hermeticky uzatvoreného zväzku.

(2) Uzatvorením sa na účely odseku 1 rozumie pri balíku alebo kontajneri zabezpečenie takým spôsobom, že otvorenie nie je možné bez poškodenia uzáveru; pri zväzku zviazanie takým spôsobom, že rastliny alebo časti rastlín, ktoré sú súčasťou zväzku, nemožno oddeliť bez poškodenia zviazania. Balík, kontajner alebo zväzok musia byť označené náveskou takým spôsobom, že odstránenú návesku nemožno opäť použiť.

**§ 37**

**Doklad dodávateľa na konformný materiál**

(1) Konformný materiál sa uvádza na trh s dokladom vyhotoveným dodávateľom, ktorý spĺňa požiadavky odsekov 2 a 3 (ďalej len „doklad dodávateľa“), ktorý nesmie byť podobný náveske podľa § 34 ani sprievodnému dokladu podľa § 35.

(2) Doklad dodávateľa musí obsahovať najmenej tieto informácie:

a) údaj „pravidlá a normy EÚ“,

b) členský štát, v ktorom bol pripravený alebo jeho kód,

c) zodpovedný úradný orgán alebo jeho kód,

d) meno a priezvisko alebo názov dodávateľa alebo jeho identifikačné číslo alebo kód,

e) sériové číslo, číslo týždňa alebo šarže,

f) botanický názov,

g) konformný materiál,

h) názov odrody a prípadne klonu, pri

1. podpníkoch, ktoré nepatria k odrode, sa uvedie názov druhu alebo príslušný medzidruhový hybrid,

2. vrúbľovaných ovocných drevinách sa takéto informácie uvedú pre podpník aj vrúbeľ,

3. odrodách, ktoré sú v konaní o registráciu názvu alebo v konaní o udelenie právnej ochrany, sa musia uvádzať tieto informácie: „navrhovaný názov“ a „žiadosť v konaní“,

i) množstvo,

j) krajina výroby a jej kód, ak sa odlišuje od členského štátu, v ktorom bol pripravený,

k) dátum vydania.

(3) Doklad dodávateľa musí byť vytlačený nezmazateľne v úradnom jazyku jedného z členských štátov, ľahko viditeľný a čitateľný.

**§ 38**

**Úradná kontrola**

(1) Množiteľský materiál a ovocné dreviny podliehajú úradnej kontrole počas výroby a uvádzania na trh, ktorá preveruje súlad s ustanovenými požiadavkami.

(2) Dodávateľ umožní kontrolnému ústavu na tento účel voľný prístup do všetkých svojich priestorov, kde sa množiteľský materiál a ovocné dreviny množia, vyrábajú, uchovávajú, ošetrujú, importujú alebo uvádzajú na trh.

(3) Úradnej kontrole nepodlieha množiteľský materiál a ovocné dreviny vyrábané malovýrobcom, ktorého výroba je určená na predaj spotrebiteľovi na trhovom mieste12).

(4) Úradné kontroly pozostávajú z vizuálnych prehliadok a tiež z odberu vzorky a testovania.

(5) Počas úradných kontrol kontrolný ústav venuje osobitnú pozornosť

a) vhodnosti a skutočnému použitiu metód previerky jednotlivých kritických bodov v procese produkcie,

b) celkovej spôsobilosti zamestnancov dodávateľa vykonávať činnosti podľa § 30 ods. 2.

(6) Kontrolný ústav vedie a uchováva záznamy o výsledkoch a dátumoch všetkých poľných prehliadok, ako aj o odbere vzoriek a testovaní, ktoré v rámci úradnej kontroly uskutočnil.

**§ 39**

**Opatrenia kontrolného ústavu**

(1) Kontrolný ústav príjme opatrenia[[13]](#footnote-13)), ak množiteľský materiál a ovocné dreviny vyrábané a uvádzané na trh pri úradnej kontrole nespĺňajú požiadavky.

(2) Ak kontrolný ústav zakáže dodávateľovi uvádzať na trh množiteľský materiál a ovocné dreviny, oznámi túto skutočnosť Európskej komisii a iným orgánom.

(3) Opatrenie prijaté podľa odseku 1 kontrolný ústav odvolá, len čo sa s dostatočnou určitosťou potvrdí, že množiteľský materiál a ovocné dreviny pri uvádzaní na trh daným dodávateľom spĺňajú ustanovené požiadavky a podmienky.

**§ 40**

**Doložka voľného pohybu**

(1) Ak množiteľský materiál a ovocné dreviny pri uvádzaní na trh spĺňajú požiadavky a podmienky podľa tohto nariadenia vlády, nepodliehajú obmedzeniam z hľadiska požiadaviek na dodávateľa, zdravotný stav rastlín, pestovateľský substrát a kontrolné opatrenia.

(2) Ak ide o množiteľský materiál a ovocné dreviny rodov a druhov uvedených v prílohe č. 4, nesmú sa pri uvádzaní na trh uplatňovať prísnejšie podmienky alebo obmedzenia.

**§ 41**

**Prechodné ustanovenie**

 Na trh je možné uviesť do 31. decembra 2022 množiteľský materiál a ovocné dreviny vyprodukované z predzákladného materiálu, základného materiálu a certifikovanej materskej rastliny alebo konformného materiálu, ktoré existovali do 31. decembra 2016 a sú úradne certifikované alebo plnia požiadavky kvalifikácie konformného materiálu do 31. decembra 2022. Takýto množiteľský materiál a ovocné dreviny sa pri uvedení na trh takto označia na náveske, sprievodnom doklade alebo doklade vyhotovenom dodávateľom.

**§ 42**

**Záverečné ustanovenie**

 Týmto nariadením vlády sa preberajú právne záväzné akty Európskej únie uvedené v prílohe č. 7.

**§ 43**

**Zrušovacie ustanovenie**

 Zrušuje sa nariadenie vlády Slovenskej republiky č. 155/2010 Z. z., ktorým sa ustanovujú požiadavky na uvádzanie množiteľského materiálu ovocných drevín a ovocných drevín určených na výrobu ovocia na trh v znení nariadenia vlády č. 280/2012 Z. z.

**§ 44**

**Účinnosť**

 Toto nariadenie vlády nadobúda účinnosť 1. januára 2017.

**Príloha č. 1 k predpisu č. 242/2016 Z. z.**

**Zoznam škodcov, pri prítomnosti ktorých sa vyžaduje vizuálna prehliadka a pri splnení podmienok odber vzorky a testovanie**

**PRVÁ ČASŤ**

Zoznam škodcov, ktorí sa nemajú vyskytovať alebo nevyskytujú podľa § 10 ods. 1, § 11 ods. 1, § 17 ods. 1, § 22 ods. 1 a § 27 ods. 1

|  |  |
| --- | --- |
| *Castanea sativa*Mill. | Huby*Mycosphaerella maculiformis**Phytophthora cambivora**Phytophthora cinnamomi*Vírusom podobné choroby*vírus mozaiky gaštana*(ChMV) |
| *Citrus*L.,*Fortunella Swingle, Poncirus* Raf. | Hmyz*Aleurotrixus floccosus**Parabemisia myricae*Háďatká*Pratylenchus vulnus**Tylenchus semi-penetrans*Huby*Phytophthora citrophtora**Phytophthora parasitica* |
| *Corylus avellana*L. | Roztoče*Phytoptus avellanae*Huby*Armillariella mellea**Verticillium dahliae**Verticillium albo-atrum*Baktérie*Xanthomonas arboricola pv. corylina**Pseudomonas avellanae* |
| *Cydonia oblonga* Mill., *Malus* Mill. a *Pyrus*L. | Hmyz*Eriosoma lanigerum**Psylla*spp.Háďatká*Meloidogyne hapla**Meloidogyne javanica**Pratylenchus penetrans**Pratylenchus vulnus*Huby*Armillariella mellea**Chondrostereum purpureum**Glomerella cingulata**Pezicula alba**Pezicula malicorticis**Nectria galligena**Phytophthora cactorum**Roessleria pallida**Verticillium dahliae**Verticillium albo-atrum*Baktérie*Agrobacterium tumefaciens**Pseudomonas syringae pv. syringae*Vírusy iné ako tie, ktoré sú uvedené vprílohe č. 2 |
| *Ficus carica*L. | Hmyz*Ceroplastes rusci*Háďatká*Heterodera fici**Meloidogyne arenaria**Meloidogyne incognita**Meloidogyne javanica**Pratylenchus penetrans**Pratylenchus vulnus*Huby*Armillaria mellea*Baktérie*Phytomonas fici*Vírusom podobné choroby*mozaika figovníka* |
| *Juglans regia*L. | Hmyz*Epidiaspis leperii**Pseudaulacaspis pentagona**Quadraspidiotus perniciosus*Huby*Armillariella mellea**Nectria galligena**Chondrostereum purpureum**Phytophthora cactorum*Baktérie*Agrobacterium tumefaciens**Xanthomonas arboricola pv. juglandis* |
| *Olea europaea*L. | Háďatká*Meloidogyne arenaria**Meloidogyne incognita**Meloidogyne javanica**Pratylenchus vulnus*Baktérie*Pseudomonas savastanoi pv. savastanoi*Vírusom podobné choroby*žltnutie listov vyvolané komplexom vírusov*(ochorenie typu 3) |
| *Pistacia vera*L. | HáďatkáPratylenchus penetransPratylenchus vulnusHubyPhytophthora cryptogeaPhytophthora cambivoraRosellinia necatrixVerticillium dahliae |
| *Prunus amygdalus*, P. *armeniaca*, P. *domestica*, P. *persica*a P. *salicina* | Hmyz*Pseudaulacaspis pentagona**Quadraspidiotus perniciosus*Háďatká*Meloidogyne arenaria**Meloidogyne javanica**Meloidogyne incognita**Pratylenchus penetrans**Pratylenchus vulnus*Huby*Phytophthora cactorum**Verticillium dahliae*Baktérie*Agrobacterium tumefaciens**Pseudomonas syringae pv. morsprunorum**Pseudomonas syringae pv. syringae (na P. armeniaca)**Pseudomonas viridiflava (na P. armeniaca)* |
| *Prunus avium*, P. *cerasus* | Hmyz*Quadraspidiotus perniciosus*Háďatká*Meloidogyne arenaria**Meloidogyne javanica**Meloidogyne incognita**Pratylenchus penetrans**Pratylenchus vulnus*Huby*Phytophthora cactorum*Baktérie*Agrobacterium tumefaciens**Pseudomonas syringae pv. morsprunorum* |
| *Ribes*L. | Hmyz a roztoče*Dasyneura tetensi**Ditylenchus dipsaci**Pseudaulacaspis pentagona**Quadraspidiotus perniciosus**Tetranycus urticae**Cecidophyopsis ribis*Huby*Sphaerotheca mors-uvae*Microsphaera grossulariae*Diaporthe strumella (Phomopsis ribicola)* |
| *Rubus*L. | Huby*Peronospora rubi* |

**DRUHÁ ČASŤ**

Zoznam škodcov, ktorí sa nemajú vyskytovať alebo nevyskytujú alebo ktorých prítomnosť je obmedzená úrovňami tolerancie podľa § 10 ods. 1, § 11 ods. 1, § 17 ods. 1, § 22 ods. 1 a § 27 ods. 1

|  |  |
| --- | --- |
| **Škodcovia podľa rodov a druhov** | **Úrovne tolerancie [%]** |
| **Predzákladné** | **Základné** | **Certifikované** |
| *Fragaria*L. |
| Hmyz a roztoče |
| *Chaetosiphon fragaefoliae* | 0 | 0,5 | 1 |
| *Phytonemus pallidus1* | 0 | 0 | 0,1 |
| Háďatká |
| *Aphelenchoides fragariae* | 0 | 0 | 1 |
| *Ditylenchus dipsaci* | 0 | 0,5 | 1 |
| *Meloidogyne hapla* | 0 | 0,5 | 1 |
| *Pratylenchus vulnus* | 0 | 1 | 1 |
| Huby |
| *Rhizoctonia fragariae* | 0 | 0 | 1 |
| *Podosphaera aphanis (Wallroth) Braun & Takamatsu* | 0 | 0,5 | 1 |
| *Verticillium albo-atrum* | 0 | 0,2 | 2 |
| *Verticillium dahliae* | 0 | 0,2 | 2 |
| Baktérie |
| *Candidatus Phlomobacter fragariae* | 0 | 0 | 1 |
| Vírusy |
| *vírus strakatosti jahody*(SMoV) | 0 | 0 | 1 |
| Fytoplazmatické choroby | 0 | 0 | 1 |
| *žltačka astry* | 0 | 0,2 | 1 |
| *multiplikátor choroby* | 0 | 0,1 | 0,5 |
| *stolbur ako letálne chradnutie jahody* | 0 | 0,2 | 1 |
| *zelenokvetosť jahody* | 0 | 0 | 1 |
| *Phytoplasma fragariae* | 0 | 0 | 1 |
| Ribes L. |
| Háďatká |
| *Aphelenchoides ritzemabosi* | 0 | 0,5 | 0,5 |
| Vírusy |
| *mozaika Aukuby a žltačka čiernej ríbezle v kombinácii* | 0 | 0,5 | 0,5 |
| *zosvetlenie a svieťovitosť žilnatiny čiernej ríbezle, žilkovitá mozaika egreša* | 0 | 0,5 | 0,5 |
| *Rubus*L. |
| Hmyz |
| *Resseliella theobaldi* | 0 | 0 | 0,5 |
| Baktérie |
| *Agrobacterium spp.* | 0 | 0,1 | 1 |
| *Rhodococcus fascians* | 0 | 0,1 | 1 |
| Vírusy |
| *vírus mozaiky jablone* (ApMV),*vírus nekrózy ostružiny* (BRNV),*vírus mozaiky uhorky* (CMV),*vírus strakatosti maliny (RLMV),**vírus škvrnitosti listov maliny* (RLSV),*vírus žilkovej chlorózy maliny* (RVCV),*vírus žltej sieťovitosti ostružiny* (RYNV) | 0 | 0 | 0,5 |
| *Vaccinium*L. |
| Huby |
| Exobasidium vaccinii var. vaccinii | 0 | 0,5 | 1 |
| Godronia cassandrae (anamorf Topospora myrtilli) | 0 | 0,1 | 0,5 |
| Baktérie |
| Agrobacterium tumefaciens | 0 | 0 | 0,5 |
| Vírusy | 0 | 0 | 0,5 |

**Príloha č. 2 k predpisu č. 242/2016 Z. z.**

**Zoznam škodcov, pri ktorých prítomnosti sa vyžaduje vizuálna prehliadka a tiež odber vzorky a testovanie podľa § 10 ods. 2 a 4, § 11 ods. 1, § 20 ods. 1, § 22 ods. 1 a § 27 ods. 1 a 4**

|  |  |
| --- | --- |
| **Rod alebo druh** | **Škodcovia** |
| *Citrus*L.,*FortunellaSwingle*a*Poncirus*Raf. | Vírusy*vírus variability príznakov na listoch a plodoch citrónovníka* (CVV)*vírus psoriázy citrónovníka* (CPsV)*vírus škvrnitosti listov citrónovníka* (CLBV)Vírusom podobné choroby*Impietratura**Cristacortis*Viroidy*viroid šupinatosti kmeňa citrónovníka* (CEVd)*viroid zakrpatenosti chmeľu* (HSVd)*Kachexia variant* |
| *Corylus avellana*L. | Vírusy*vírus mozaiky jablone*(ApMV)Fytoplazma*fytoplazma pozdĺžnej škvrnitosti liesky* |
| *Cydonia oblonga*Mill. a*Pyrus*L. | Vírusy*vírus chlorotickej škvnitosti listov jablone* (ACLSV)*vírus žliabkovitosti kmeňa jablone*(ASGV)*vírus jamkovitosti kmeňa jablone* (ASPV)Vírusom podobné choroby*štiepenie kôry, nekróza kôry**zdrsnenie kôry**gumovitosť,**žltá škvnitosť duly*Viroidy*viroid pľuzgierovitej rakoviny hrušky*(PBCVd) |
| *Fragaria*L. | Háďatká*Aphelenchoides blastoforus**Aphelenchoides fragariae**Aphelenchoides ritzemabosi**Ditylenchus dipsaci*Huby*Phytophthora cactorum**Colletotrichum acutatum*Vírusy*vírus strakatosti jahody* (SMoV) |
| *Juglans regia*L. | Vírusy*vírus zvinutky čerešne*(CLRV) |
| *Malus*Mill. | Vírusy*vírus chlorotickej škvnitosti listov jablone* (ACLSV)*vírus mozaiky jablone* (ApMV)*vírus žliabkovitosti kmeňa jablone* (ASGV)*vírus jamkovitosti kmeňa jablone*(ASPV)Vírusom podobné choroby*gumovitosť,**sploštenosť vetiev**podkovitá rana**poruchy plodu: drobnoplodosť, zelená vráskavitosť, hrboľatosť**lodu,**drsnosť šupky, hviezdicovité praskanie, krúžkovité hnednutie, červenohnedá**bradavičnosť*Viroidy*viroid jazvovitosti kôry jablone*(ASSVd)*viroid jamkovitosti plodov jablone*(ADFVd) |
| *Olea europaea*L. | Huby*Verticillium dahliae*Vírusy*vírus mozaiky arábky* (ArMV)*vírus zvinutky čerešne* (CLRV)*vírus latentnej krúžkovitosti jahody* (SLRV) |
| *Prunus amygdalus* Batsch | Vírusy*vírus chlorotickej škvnitosti listov jablone* (ACLSV)*vírus mozaiky jablone* (ApMV)*vírus zakrpatenosti slivky* (PDV)*vírus nekrotickej krúžkovitosti slivkovín*(PNRSV) |
| *Prunus armeniaca* L. | Vírusy*vírus chlorotickej škvnitosti listov jablone* (ACLSV)*vírus mozaiky jablone*(ApMV)*latentný vírus marhule*(ApLV)*vírus zakrpatenosti slivky* (PDV)*vírus nekrotickej krúžkovitosti slivkovín* (PNRSV) |
| *Prunus avium*a P.*cerasus* | Vírusy*vírus chlorotickej škvnitosti listov jablone*(ACLSV)*vírus mozaiky jablone*(ApMV)*vírus mozaiky arábky* (ArMV)*vírus zelenej krúžkovitej strakatosti čerešne* (CGRMV)*vírus zvinutky čerešne* (CLRV)*vírus nekrotickej hrdzavosti čerešne* (CNRMV)*vírus maloplodosti čerešne 1 a 2* (LChV1, LChV2)*vírus strakatosti čerešne* (ChMLV)*vírus zakrpatenosti slivky* (PDV)*vírus nekrotickej krúžkovitosti slivkovín*(PNRSV)*vírus krúžkovitosti maliny* (RpRSV)*vírus latentnej krúžkovitosti jahody* (SLRSV)*nepovírus čiernej krúžkovitosti rajčiaka* (TBRV) |
| *Prunus domestica*a P.*salicina* | Vírusy*vírus chlorotickej škvnitosti listov jablone* (ACLSV)*vírus mozaiky jablone* (ApMV)*vírus latentnej krúžkovitosti myrobalánu* (MLRSV)*vírus zakrpatenosti slivky*(PDV)*vírus nekrotickej krúžkovitosti slivkovín*(PNRSV) |
| *Prunus persica* | Vírusy*vírus chlorotickej škvnitosti listov jablone*(ACLSV)*vírus mozaiky jablone*(ApMV)*latentný vírus marhule*(ApLV)*vírus zakrpatenosti slivky*(PDV)*vírus nekrotickej krúžkovitosti slivkovín*(PNRSV)*vírus latentnej krúžkovitosti jahody*(SLRSV)Viroidy*viroid latentnej mozaiky broskyne*(PLMVd) |
| *Ribes*L. | Vírusypri potrebe pre dotknuté druhy*vírus mozaiky arábky*(ArMV)*vírus zvratu čiernej ribezle*(BRV)*vírus mozaiky uhorky*(CMV)*vírus asociovaný s lemovaním žilnatiny egreša*(GVBaV)*vírus latentnej krúžkovitosti jahody*(SLRSV)*vírus krúžkovitosti maliny*(RpRSV) |
| *Rubus*L. | Huby*Phytophthora* spp. infikujúce *Rubus*Vírusypri potrebe pre dotknuté druhy*vírus mozaiky jablone*(ApMV)*vírus nekrózy ostružiny*(BRNV)*vírus mozaiky uhorky*(CMV)*vírus strakatosti maliny*(RLMV)*vírus škvrnitosti listov maliny* (RLSV)*vírus žilkovej chlorózy maliny*(RVCV)*vírus žltej sieťovitosti ostružiny*(RYNV)*vírus kríčkovitej zakrpatenosti maliny*(RBDV)Fytoplazma*fytoplazma zakrpatenosti ostružiny*Vírusom podobné choroby*žltá škvrnitosť maliny* |
| *Vaccinium*L. | Vírusy*vírus nitkovitosti listov čučoriedky*(BSSV)*vírus červenej krúžkovitosti čučoriedky* (BRRV)*vírus úžehu čučoriedky*(BlScV)*vírus náhleho ochorenia čučoriedky*(BlShV)Fytoplazmy*fytoplazma zakrpatenosi čučoriedky**fytoplazma metlovitosti čučoriedky**fytoplazma zelenokvetosti brusnice*Vírusom podobné choroby*agens mozaiky černice**agens krúžkovitosti brusnice* |

**Príloha č. 3 k predpisu č. 242/2016 Z. z.**

**Zoznam škodcov, ktorých prítomnosť v pôde sa riadi podľa § 12 ods. 1 a 2, § 18 ods. 1 a 2 a § 23 ods. 1 a 2**

|  |  |
| --- | --- |
| **Rod alebo druh** | **Špecifickí škodcovia** |
| *Fragaria*L. | Háďatká*Longidorus attenuatus**Longidorus elongatus**Longidorus macrosoma**Xiphinema diversicaudatum* |
| *Juglans regia*L. | Háďatká*Xiphinema diversicaudatum* |
| *Olea europaea*L. | Háďatká*Xiphinema diversicaudatum* |
| *Pistacia vera*L. | Háďatká*Xiphinema index* |
| *Prunus avium*a P.*cerasus* | Háďatká*Longidorus attenuatus**Longidorus elongatus**Longidorus macrosoma**Xiphinema diversicaudatum* |
| P.*domestica*, P.*persica*a P.*salicina* | Háďatká*Longidorus attenuatus**Longidorus elongatus**Xiphinema diversicaudatum* |
| *Ribes*L. | Háďatká*Longidorus elongatus**Longidorus macrosoma**Xiphinema diversicaudatum* |
| *Rubus*L. | Háďatká*Longidorus attenuatus**Longidorus elongatus**Longidorus macrosoma**Xiphinema diversicaudatum* |

**Príloha č. 4 k predpisu č. 242/2016 Z. z.**

**Zoznam rodov a druhov**

|  |  |
| --- | --- |
| *Castanea sativa*Mill. | Gaštan jedlý |
| *Citrus*L. | Citrónovník |
| *Corylus avelana*L. | Lieska obyčajná |
| *Cydonia oblonga*Mill. | Dula podlhovastá |
| *Ficus carica*L. | Figovník obyčajný |
| *Fortunella Swingle* | Kumkvát |
| *Fragaria*L. | Jahoda |
| *Juglans regia*L. | Orech kráľovský |
| *Malus*Mill. | Jabloň |
| *Olea europea*L. | Oliva európska |
| *Pistacia vera*L. | Pistácia pravá |
| *Poncirus*Raf. | Citrónovníkovec |
| *Prunus amygdalus*Batsch | Mandľa |
| *Prunus armeniaca*L. | Marhuľa obyčajná |
| *Prunus avium* (L.) L. | Čerešňa vtáčia |
| *Prunus cerasus*L. | Višňa |
| Prunus domestica L. | Slivka domáca |
| *Prunus persica*(L.) | Broskyňa obyčajná |
| *Prunus salicina* Lindley | Slivka čínska (japonská) |
| *Pyrus*L. | Hruška |
| *Ribes*L. | Ríbezľa |
| *Rubus*L. | Černica |
| *Vaccinium*L. | Brusnica |

**Príloha č. 5 k predpisu č. 242/2016 Z. z.**

**Požiadavky týkajúce sa vizuálnej prehliadky, odberu vzorky a testovania podľa rodov alebo druhov a kategórií podľa § 11 ods. 2, § 16 ods. 2, § 22 ods. 2 a § 27 ods. 2**

*Castanea sativa* Mill.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohe č. 1 prvá časť.

*Citrus* L., *Fortunella Swingle* a *Poncirus* Raf.

Kategória predzákladné

Vizuálna prehliadka

Vizuálne prehliadky sa musia vykonať dva krát za rok.

Odber vzoriek a testovanie

Predzákladná materská rastlina sa šesť rokov po jej schválení ako predzákladnej materskej rastliny a následne každých šesť rokov musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória základné

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Reprezentačná časť zo základných materských rastlín sa každých šesť rokov musí vzorkovať a testovať na základe posúdenia rizika infekcie týchto rastlín ohľadne prítomnosti škodcov uvedených v prílohách č. 1 prvá časť a č. 2.

Kategória certifikované a kategória konformné

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Corylus avellana* L.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Cydonia oblonga* Mill., *Malus* Mill., *Pyrus* L.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Kategória predzákladné

Odber vzoriek a testovanie

Predzákladná materská rastlina sa 15 rokov po jej schválení ako predzákladnej materskej rastliny a následne každých 15 rokov musí vzorkovať a testovať ohľadne prítomnosti škodcov iných ako vírusom podobných chorôb a viroidov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória základné

Odber vzoriek a testovanie

Reprezentačná časť zo základných materských rastlín sa každých 15 rokov musí vzorkovať a testovať na základe posúdenia rizika infekcie týchto rastlín ohľadne prítomnosti škodcov iných ako vírusom podobných chorôb a viroidov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória certifikované

Odber vzoriek a testovanie

Reprezentačná časť z certifikovaných materských rastlín sa každých 15 rokov musí vzorkovať a testovať na základe posúdenia rizika infekcie týchto rastlín ohľadne prítomnosti škodcov iných ako vírusom podobných chorôb a viroidov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Certifikované ovocné dreviny sa musia vzorkovať a testovať pri pochybnostiach o prítomnosti škodcov uvedených v prílohách č. 1 prvá časť a č. 2.

Kategória konformné

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Ficus carica* L.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohe č. 1 prvá časť.

*Fragaria* L.

Všetky kategórie

Vizuálna prehliadka

Vizuálne prehliadky sa musia vykonať dva krát za rok počas vegetačného obdobia.

Pri rastlín a materiálu vyrobených mikropropagáciou, ktoré sa udržiavajú v lehote kratšej ako tri mesiace, je potrebná len jedna prehliadka počas tohto obdobia.

Kategória predzákladné

Odber vzoriek a testovanie

Predzákladná materská rastlina sa rok po jej schválení ako predzákladnej materskej rastliny a následne každý rok musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 druhá časť.

Základná, Kategória certifikované a kategória konformné

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 druhá časť a č. 2.

*Juglans regia* L.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Kategória predzákladné

Odber vzoriek a testovanie

Kvitnúca predzákladná materská rastlina sa rok po jej schválení ako predzákladnej materskej rastliny a následne každý rok musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória základné

Odber vzoriek a testovanie

Reprezentačná časť zo základných materských rastlín sa každý rok musí vzorkovať a testovať na základe posúdenia rizika infekcie týchto rastlín ohľadne prítomnosti škodcov uvedených v prílohách č. 1 prvá časť a č. 2.

Kategória certifikované

Odber vzoriek a testovanie

Reprezentačná časť z certifikovaných materských rastlín sa každé tri roky musí vzorkovať a testovať na základe posúdenia rizika infekcie týchto rastlín ohľadne prítomnosti škodcov uvedených v prílohách č. 1 prvá časť a č. 2.

Certifikované ovocné dreviny sa musia vzorkovať a testovať pri pochybnostiach o prítomnosti škodcov uvedených v prílohách č. 1 prvá časť a č. 2.

Kategória konformné

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Olea europaea* L.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Kategória predzákladné

Odber vzoriek a testovanie

Predzákladná materská rastlina sa 10 rokov po jej schválení ako predzákladnej materskej rastliny a následne každých 10 rokov musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória základné

Odber vzoriek a testovanie

Reprezentačná časť zo základných materských rastlín sa musí vzorkovať a testovať s cieľom mať otestované všetky rastliny v intervale 30 rokov na základe posúdenia rizika infekcie týchto rastlín ohľadne prítomnosti škodcov uvedených v prílohách č. 1 prvá časť a č. 2.

Kategória certifikované

Odber vzoriek a testovanie

Pri materskej rastline na semená sa reprezentačná časť z tejto základnej materskej rastliny na semená musí vzorkovať a testovať s cieľom otestovať všetky rastliny v intervale 40 rokov na základe posúdenia rizika infekcie týchto rastlín ohľadne prítomnosti škodcov uvedených v prílohách č. 1 prvá časť a č. 2. Pri materskej rastline inej ako materská rastlina na semená sa reprezentačná časť z týchto rastlín musí vzorkovať a testovať s cieľom mať otestované všetky rastliny v intervale 30 rokov na základe posúdenia rizika infekcie týchto rastlín ohľadne prítomnosti škodcov uvedených v prílohách č. 1 prvá časť a č. 2.

Kategória konformné

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Pistacia vera* L.

Všetky kategórie

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohe č. 1 prvá časť.

*Prunus amygdalus*, P. *armeniaca*, P. *domestica*, P. *persica* a P. *salicina*

Všetky kategórie

Vizuálna prehliadka

Vizuálne prehliadky sa musia vykonať raz za rok.

Kategória predzákladné

Odber vzoriek a testovanie

Kvitnúca predzákladná materská rastlina sa rok po jej schválení ako predzákladnej materskej rastliny a následne každý rok musí vzorkovať a testovať na PDV a PNRSV. Strom vysadený úmyselne na opeľovanie a tiež hlavné opeľujúce stromy vo vonkajšom prostredí sa musia vzorkovať a testovať na PDV a PNRSV.

Pri P. persica sa každá kvitnúca predzákladná materská rastlina rok po jej schválení ako predzákladnej materskej rastliny musí vzorkovať a testovať na PLMVd.

Predzákladná materská rastlina sa 10 rokov po jej schválení ako predzákladnej materskej rastliny a následne každých 10 rokov musí vzorkovať a testovať na vírusy iné ako PDV a PNRSV relevantné pre druhy uvedené v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória základné

Odber vzoriek a testovanie

Reprezentačná časť z kvitnúcich základných materských rastlín sa každý rok musí vzorkovať a testovať na PDV a PNRSV na základe posúdenia rizika infekcie týchto rastlín. Reprezentačná časť zo stromov vysadených úmyselne na opeľovanie a prípadne z hlavných opeľujúcich stromov vo vonkajšom prostredí sa musí vzorkovať a testovať na PDV a PNRSV na základe posúdenia rizika infekcie týchto rastlín.

Pri P. persica sa reprezentačná časť z kvitnúcich základných materských rastlín raz za rok musí vzorkovať a testovať na PLMVd na základe posúdenia rizika infekcie týchto rastlín.

Reprezentačná časť z nekvitnúcich základných materských rastlín sa každé tri roky musí vzorkovať a testovať na PDV a PNRSV na základe posúdenia rizika infekcie týchto rastlín.

Reprezentačná časť zo základných materských rastlín sa každých 10 rokov musí vzorkovať a testovať na škodcov iných ako PDV a PNRSV relevantných pre druhy uvedené v prílohách č. 1 prvá časť a č. 2 na základe posúdenia rizika infekcie týchto rastlín.

Kategória certifikované

Odber vzoriek a testovanie

Reprezentačná časť z kvitnúcich certifikovaných materských rastlín sa každý rok musí vzorkovať a testovať na PDV a PNRSV na základe posúdenia rizika infekcie týchto rastlín. Reprezentačná časť zo stromov vysadených úmyselne na opeľovanie a prípadne z hlavných opeľujúcich stromov vo vonkajšom prostredí sa musí vzorkovať a testovať na PDV a PNRSV na základe posúdenia rizika infekcie týchto rastlín.

Pri P. persica sa reprezentačná časť z kvitnúcich certifikovaných materských rastlín raz za rok musí vzorkovať a testovať na PLMVd na základe posúdenia rizika infekcie týchto rastlín.

Reprezentačná časť z nekvitnúcich certifikovaných materských rastlín sa každé tri roky musí vzorkovať a testovať na PDV a PNRSV na základe posúdenia rizika infekcie týchto rastlín.

Reprezentačná časť z certifikovaných materských rastlín sa každých 15 rokov musí vzorkovať a testovať na škodcov iných ako PDV a PNRSV relevantných pre druhy uvedené v prílohách č. 1 prvá časť a č. 2 na základe posúdenia rizika infekcie týchto rastlín.

Kategória konformné

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Prunus avium* a P. *cerasus*

Všetky kategórie

Vizuálna prehliadka

Vizuálne prehliadky sa musia vykonať raz za rok.

Kategória predzákladné

Odber vzoriek a testovanie

Kvitnúca predzákladná materská rastlina sa rok po jej schválení ako predzákladnej materskej rastliny a následne každý rok musí vzorkovať a testovať na PDV a PNRSV. Strom vysadeného úmyselne na opeľovanie a prípadne hlavné opeľujúce stromy vo vonkajšom prostredí sa musia vzorkovať a testovať na PDV a PNRSV.

Predzákladná materská rastlina sa 10 rokov po jej schválení ako predzákladnej materskej rastliny a následne každých 10 rokov musí vzorkovať a testovať na vírusy iné ako PDV a PNRSV relevantné pre druhy uvedené v prílohe č. 2 a pri pochybnostiach o prítomnosti škodcov uvedených v prílohe č. 1 prvá časť.

Kategória základné

Odber vzoriek a testovanie

Reprezentačná časť z kvitnúcich základných materských rastlín sa každý rok musí vzorkovať a testovať na PDV a PNRSV na základe posúdenia rizika infekcie týchto rastlín. Reprezentačná časť zo stromov vysadených úmyselne na opeľovanie a prípadne z hlavných opeľujúcich stromov vo vonkajšom prostredí sa musí vzorkovať a testovať na PDV a PNRSV na základe posúdenia rizika infekcie týchto rastlín.

Reprezentačná časť z nekvitnúcich základných materských rastlín sa každé tri roky musí vzorkovať a testovať na PDV a PNRSV na základe posúdenia rizika infekcie týchto rastlín.

Reprezentačná časť zo základných materských rastlín sa každých 10 rokov musí vzorkovať a testovať na škodcov iných ako PDV a PNRSV relevantných pre druhy uvedené v prílohách č. 1 prvá časť a č. 2 na základe posúdenia rizika infekcie týchto rastlín.

Kategória certifikované

Odber vzoriek a testovanie

Reprezentačná časť z kvitnúcich certifikovaných materských rastlín sa každý rok musí vzorkovať a testovať na PDV a PNRSV na základe posúdenia rizika infekcie týchto rastlín. Reprezentačná časť zo stromov vysadených úmyselne na opeľovanie a prípadne z hlavných opeľujúcich stromov vo vonkajšom prostredí sa musí vzorkovať a testovať na PDV a PNRSV na základe posúdenia rizika infekcie týchto rastlín.

Reprezentačná časť z nekvitnúcich certifikovaných materských rastlín sa každé tri roky musí vzorkovať a testovať na PDV a PNRSV na základe posúdenia rizika infekcie týchto rastlín.

Reprezentačná časť z certifikovaných materských rastlín sa každých 15 rokov musí vzorkovať a testovať na škodcov iných ako PDV a PNRSV relevantných pre druhy uvedené v prílohách č. 1 prvá časť a č. 2 na základe posúdenia rizika infekcie týchto rastlín.

Kategória konformné

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 prvá časť a č. 2.

*Ribes* L.

Kategória predzákladné

Vizuálna prehliadka

Vizuálne prehliadky sa musia vykonať dva krát za rok.

Odber vzoriek a testovanie

Predzákladná materská rastlina sa štyri roky po jej schválení ako predzákladnej materskej rastliny a následne každé štyri roky musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1.

Základná, Kategória certifikované a kategória konformné

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 a 2.

*Rubus* L.

Kategória predzákladné

Vizuálna prehliadka

Vizuálne prehliadky sa musia vykonať dva krát za rok.

Odber vzoriek a testovanie

Predzákladná materská rastlina sa dva roky po jej schválení ako predzákladnej materskej rastliny a následne každé dva roky musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1.

Kategória základné

Vizuálna prehliadka

Pri rastlín rastúcich na poli alebo v črepníkoch sa vizuálne prehliadky musia vykonať dva krát za rok.

Pri rastlinách a materiáloch vyrobených mikropropagáciou, ktoré sa udržiavajú v lehote kratšej ako tri mesiace, je potrebná len jedna prehliadka počas tohto obdobia.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 a 2.

Kategória certifikované a kategória konformné

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 a 2.

*Vaccinium* L.

Kategória predzákladné

Vizuálna prehliadka

Vizuálne prehliadky sa musia vykonať dva krát za rok.

Odber vzoriek a testovanie

Predzákladná materská rastlina sa päť rokov po jej schválení ako predzákladnej materskej rastliny a následne každých päť rokov musí vzorkovať a testovať ohľadne prítomnosti škodcov uvedených v prílohe č. 2 a pri pochybnostiach o prítomnosti škodcov uvedených v prílohe č. 1 druhá časť.

Kategória základné

Vizuálna prehliadka

Vizuálne prehliadky sa musia vykonať dva krát za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 druhá časť a č. 2.

Kategória certifikované a kategória konformné

Vizuálna prehliadka

Vizuálne prehliadky sa musia vykonať raz za rok.

Odber vzoriek a testovanie

Odber vzoriek a testovanie sa musí vykonať pri pochybnostiach o prítomnosti škodcov uvedených v prílohách č. 1 druhá časť a č. 2.

**Príloha č. 6 k predpisu č. 242/2016 Z. z.**

**Najvyšší povolený počet generácií na poli, ktoré nie je zabezpečené proti hmyzu a najvyššia povolená dĺžka životného cyklu základných materských rastlín [§ 16 ods. 2 písm. a)] podľa rodov alebo druhov podľa § 20 ods. 1***Castanea sativa* Mill.

Základná kategória

Základná materská rastlina sa môže rozmnožovať najviac dve generácie.

Ak je základnou materskou rastlinou podpník, môže sa rozmnožovať najviac tri generácie.

Ak sú podpníky súčasťou základných materských rastlín, musia byť základným materiálom prvej generácie.

*Citrus* L., *Fortunella Swingle* a *Poncirus* Raf.

Základná kategória

Základná materská rastlina sa môže rozmnožovať najviac jednu generáciu.

Ak je základnou materskou rastlinou podpník, môže sa rozmnožovať najviac tri generácie.

Ak sú podpníky súčasťou základných materských rastlín, musia byť základným materiálom prvej generácie.

*Corylus avellana* L.

Základná kategória

Základná materská rastlina sa môže rozmnožovať najviac dve generácie.

*Cydonia oblonga* Mill., *Malus* Mill., *Pyrus* L.

Základná kategória

Základná materská rastlina sa môže rozmnožovať najviac dve generácie.

Ak je základnou materskou rastlinou podpník, môže sa rozmnožovať najviac tri generácie.

Ak sú podpníky súčasťou základných materských rastlín, musia byť základným materiálom prvej generácie.

*Ficus carica* L.

Základná kategória

Základná materská rastlina sa môže rozmnožovať najviac dve generácie.

*Fragaria* L.

Základná kategória

Základná materská rastlina sa môže rozmnožovať najviac päť generácií.

*Juglans regia* L.

Základná kategória

Základná materská rastlina sa môže rozmnožovať najviac dve generácie.

*Olea europaea* L.

Základná kategória

Základná materská rastlina sa môže rozmnožovať najviac jednu generáciu.

*Prunus amygdalus*, P. *armeniaca*, P. *domestica*, P. *persica* a P. *salicina*

Základná kategória

Základná materská rastlina sa môže rozmnožovať najviac dve generácie.

Ak je základnou materskou rastlinou podpník, môže sa rozmnožovať najviac tri generácie.

Ak sú podpníky súčasťou základných materských rastlín, musia byť základným materiálom prvej generácie.

*Prunus avium* a P. *cerasus*

Základná kategória

Základná materská rastlina sa môže rozmnožovať najviac dve generácie.

Ak je základnou materskou rastlinou podpník, môže sa rozmnožovať najviac tri generácie.

Ak sú podpníky súčasťou základných materských rastlín, musia byť základným materiálom prvej generácie.

*Ribes* L.

Základná kategória

Základná materská rastlina sa môže rozmnožovať najviac tri generácie.

Materské rastliny sa udržiavajú ako materské rastliny najviac šesť rokov.

*Rubus* L.

Základná kategória

Základná materská rastlina sa môže rozmnožovať najviac dve generácie.

Materské rastliny každej generácie sa udržiavajú ako materské rastliny najviac štyri roky.

*Vaccinium* L.

Základná kategória

Základná materská rastlina sa môže rozmnožovať najviac dve generácie.

**Príloha č. 7 k predpisu č. 242/2016 Z. z.**

**Zoznam preberaných právne záväzných aktov Európskej únie**

1. Smernica Rady 2008/90/ES z 29. septembra 2008 o uvádzaní množiteľského materiálu ovocných drevín a ovocných drevín určených na výrobu ovocia do obehu (prepracované znenie) (Ú. v. EÚ L 267, 8.10.2008) v znení

- rozhodnutia Komisie 2010/777/EÚ z 15. decembra 2010 (Ú. v. EÚ L 332, 16.12.2010),

- nariadenia Európskeho parlamentu a Rady (EÚ) č. 652/2014 z 15. mája 2014 (Ú. v. EÚ L 189, 27.6.2014).

2. Vykonávacia smernica Komisie 2014/96/EÚ z 15. októbra 2014 o požiadavkách na označovanie, uzatváranie a balenie množiteľského materiálu ovocných drevín a ovocných drevín určených na výrobu ovocia, ktoré patria do rozsahu pôsobnosti smernice 2008/90/ES (Ú. v. EÚ L 298, 16.10.2015).

3. Vykonávacia smernica Komisie 2014/97/EÚ z 15. októbra 2014, ktorou sa vykonáva smernica Rady 2008/90/ES, pokiaľ ide o registráciu dodávateľov a odrôd a o spoločný zoznam odrôd (Ú. v. EÚ L 298, 16.10.2015).

4. Vykonávacia smernica Komisie 2014/98/EÚ z 15. októbra 2014, ktorou sa vykonáva smernica Rady 2008/90/ES, pokiaľ ide o osobitné požiadavky na rod a druh ovocných drevín uvedených v prílohe I k smernici, ako aj osobitné požiadavky, ktoré majú spĺňať dodávatelia, a podrobné pravidlá týkajúce sa úradných kontrol (Ú. v. EÚ L 298, 16.10.2015).

1. 1) § 4 písm. j) zákona č. 597/2006 Z. z. o pôsobnosti orgánov štátnej správy v oblasti registrácie odrôd pestovaných rastlín a uvádzaní množiteľského materiálu pestovaných rastlín na trh v znení zákona č. 467/2008 Z. z. [↑](#footnote-ref-1)
2. 2) Nariadenie (ES) č. 1829/2003 Európskeho parlamentu a Rady z 22. septembra 2003 o geneticky modifikovaných potravinách a krmivách (Ú. v. EÚ L 268, 18.10.2003, Mimoriadne vydanie Ú. v. EÚ, kap.13/zv.32) v platnom znení. § 21 ods. 3 písm. b) zákona č. 151/2002 Z. z. o používaní genetických technológií a geneticky modifikovaných organizmov v znení neskorších prepisov. [↑](#footnote-ref-2)
3. 3) Nariadenie (ES) č. 1829/2003 v platnom znení. [↑](#footnote-ref-3)
4. 4) § 4 písm. j) zákona č. 597/2006 Z. z., § 2 písm. f) nariadenia vlády Slovenskej republiky č. 50/2007 Z. z. o registrácii odrôd pestovaných rastlín v znení neskorších predpisov. [↑](#footnote-ref-4)
5. 5) § 6 vyhlášky Ministerstva pôdohospodárstva Slovenskej republiky č. 364/2007 Z. z. o vykonávaní a skúšania množiteľského materiálu pestovaných rastlín. [↑](#footnote-ref-5)
6. 6) Zákon č. 405/2011 Z. z. o rastlinolekárskej starostlivosti a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov. Nariadenie vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov. [↑](#footnote-ref-6)
7. 7) Zákon č. 202/2009 Z. z. o právnej ochrane odrôd rastlín. Nariadenie Rady (ES) č. 2100/1994 z 27.júla 1994 o právach spoločenstva k odrodám rastlín (Ú. v. ES L 227/1, 1.9.1994, Mimoriadne vydanie Ú. v. EÚ, kap. 3/zv.16) v platnom znení. [↑](#footnote-ref-7)
8. 8) § 2 písm. s) nariadenia vlády Slovenskej republiky č. 50/2007 Z. z. [↑](#footnote-ref-8)
9. 9) Nariadenie Komisie (ES) č. 930/2000 z 4.mája 2000, ktorým sa ustanovujú vykonávacie pravidlá týkajúce sa vhodnosti názvov odrôd poľnohospodárskych druhov rastlín a zeleniny (Ú. v. ES L 108/3, 5.5.2000, Mimoriadne vydanie Ú. v. EÚ, kap. 3/zv. 29) v platnom znení. [↑](#footnote-ref-9)
10. 10) § 4 písm. c) a d) zákona č. 597/2006 Z. z. [↑](#footnote-ref-10)
11. 11) Nariadenie vlády Slovenskej republiky č. 50/2007 Z. z. [↑](#footnote-ref-11)
12. 12) § 2 ods. 1 písm. a) zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov. [↑](#footnote-ref-12)
13. 13) § 7 zákona č. 597/2006 Z. z. [↑](#footnote-ref-13)